Трансфер сиёсати - "Очкўзлик"ми? ёхуд "Динамо" ПФК раддияси / CHAMPIONAT.asia\n20:32Эмери: "Кавани - тўпурар, Неймар - етакчи" 0 20:04Карикатура: "Барселона" таслим этилди 3 19:36Неймардан чарчаган Кавани Италияга қайтмоқчи 18 19:29Жозе Моуриньо МЮ Санчес трансфери устида ишлаётганини тан олди 8 19:07Алексис Санчес "Арсенал" асосий таркиби эмас, ёшлари билан шуғулланди 3 18:50U23 Осиё чемпионати. Яна бир ярим финалчи аниқланди 23 18:38Шоҳжаҳон Эргашев Тошкентда + ФОТО 10 18:00Назорат ўйини. Ўзбекистон чемпиони "Рубин" билан дуранг ўйнади 11 17:53Пеле касалхонага ётқизилди 9 17:27Шавкат Муллажоновни табриклаймиз! 13 17:18Хориж нашри Ўзбекистон U23 - Япония U23 баҳсини "Ливерпуль" - "Манчестер Сити" ўйинига тенглаштирди (+ФОТО) 78 17:18Ўзбекистон U-23нинг рақиби аниқланадиган ўйинда Фарҳод Абдуллаев ишлайди 2 17:16Умид Аҳмаджонов ёш ҳакамларни танлаб олиш мезонларини тасдиқлади 2 17:14Тунда футбол! "Олимпияштадион"да "немисча кино" 8 16:59Дунёнинг энг кўп маош олувчи футболчилари. Уларнинг икки нафари "Шанхай СИПГ"дан (ТОП-10) 22\nТрансфер сиёсати - "Очкўзлик"ми? ёхуд "Динамо" ПФК раддияси\n2013 йил 7 август куни Бобомурод Абдулланинг интернетдаги блогида ёзилган «Самарқандда футболчи «товар»ми?» сарлавҳали мақоласи бир қатор футбол сайтларида ҳам эълон қилинди.\nМақолада «Динамо» клуби раҳбарияти ва футболчиси Александр Клецков, футбол агенти Санъат Шарипов, Улуғбек Мирзаевлар ўртасидаги тортишувлар, муҳокама қилинган. Натижада юртимизда катта ўқувчилар аудиториясига эга бўлган сайтлар ўқувчилари наздида «Динамо» клуби ҳақида нотўғри қарашлар юзага келган. Бу борада клуб мақолада келтирилган маълумотларни бир ёқлама, асосга эга бўлмаган ва жамоа шаънига доғ туширилиши сифатида қабул қилишини маълум қилади. Аслида ким қонун доирасида ишлаган-у, ким очкўзлик қилганлигига раддия давомида гувоҳ бўласиз.\nҚОНУНБУЗАР АСЛИДА КИМ?\nМуаллиф Бобомурод Абдулла ёзган мақолада клуб шаъни ва вице-президенти шахсиятига нисбатан номақбул фикрлар билдирилиб, сўнг «Динамо» футболчиси Александр Клецков ва футбол агенти Санъат Шариповнинг футболчи трансфери борасидаги воқеалар ривожини ёзади:\n«Александр Клецковнинг агенти Санъат Шарипов футболчига Туркиядан “Ордуспор” клубини топиб бергач, ҳимоячи давралар оралиғидаги танаффус пайти турк жамоасида синовдан ўтиш учун “Динамо” раҳбариятидан ижозат сўрайди. Клуб вице-президенти футболчига рухсат беради, чунки ҳимоячи ва клуб раҳбарияти ўртасида тузилган оғзаки келишувга кўра, агар 2013 йилги мавсум давомида Клецковга бошқа жамоалардан, хусусан, хориждан яхши таклифлар бўлса, “Динамо” раҳбарияти футболчини бошқа клубга қўйиб юборишга ваъда берган» - дейилади мақолада.\nКелинг, мана шу ернинг ўзида воқеаликка аниқлик киритсакда ва футболчи ҳамда агентнинг регламент ва қоидаларга мувофиқ қай даражада иш тутганликларини санаб ўтиб, аслида ким қонунбузар эканлигига ойдинлик киритсак. Шу ўринда «Ордуспор»нинг қандай иш тутганлигига назар ташласак. Дастлаб, бош ролдаги Александр Клецковнинг қоидадан ташқаридаги «иш»ларига эътибор қаратамиз.\n1. Муаллиф Бобомурод Абдулла клуб футболчи билан «оғзаки келишув» тузилганлиги ва унга кўра, хориждан таклиф бўлса жавоб берилиши ҳақида айтиб ўтган. Аммо бундай «келишув» қандай тузилиши бизга қоронғу. Клуб ва футболчи ўртасида фақат меҳнат шартномаси тузилади. Ушбу шартномага мувофиқ, А.Клецков «Динамо» ПФК билан йил якунига қадар шартномага имзо чеккан ва бу вақт давомида у жамоа сафида бўлиши лозим. Аммо, клуб футболчи олдидаги мажбуриятларини тўлиқ бажариб келган бўлсада, А.Клецков биринчи даврадан кейин, амалдаги шартномасига зид равишда Туркия биринчи лигаси жамоаси таркибида ўкув-машғулотларида иштирок этиб, якунда «Ордуспор» билан ҳам шартнома имзолайди. Бу борада клуб футболчидан эмас, ОАВдан хабар топди. Клецковнинг клубдан рухсат олганлиги борасидаги гаплар уйдирмадан бошқа нарса эмас. Хусусан, футболчи ва клуб ўртасидаги тузилган шартноманинг 3-бўлим, 3.8-бандига асосан, клубнинг ёзма рухсатисиз, футболчи бошқа клуб сафида майдонга тушишга, бошқа жамоага ўтиш учун музокаралар олиб бориши қатъиян ман этилади, акс ҳолда ПФЛ регламентига асосан жазоланади.\n2. Юқорида Б.Абдулла, футболчи А.Клецковнинг футбол агенти С.Шариповнинг расмий мижози эканлигини ёзади. Аслида ҳам шундайми? Агар, ҳақиқатдан ҳам Шарипов Клецковнинг футбол агенти бўлганида, ПФЛ регламенти 18-бўлим, 1-бандига биноан футболчи ва агентнинг ушбу ҳамкорлиги А.Клецков ва «Динамо» ПФК ўртасида тузилган шартномада расмий тарзда алоҳида кўрсатилиши лозимлиги белгилаб қўйилган. Бироқ, Клецков билан тузилган шартномада унинг агенти борлиги ҳақида ҳеч нарса ёзилмаган.\n3. Шу ўринда ФИФА агенти саналмиш Санъат Шариповнинг регламентларга зид равишда, шартномага эга футболчини, унинг амалдаги клубига хабар бермай, ўз манфаати йўлида Олий лига савиясидан юқори бўлмаган бошқа чемпионатдаги янги жамоага олиб боришини ва ўртада туриб шартнома имзоланишини таъминлашини қандай тушуниш мумкин? Наҳот ФИФА агенти профессионал шартномага эга футболчини ПФКнинг рухсатисиз бошқа клубга ўтказиш мумкин эмаслигини билмаса? Зеро, ПФЛ регламенти 17-бўлим 5-бандида алоҳида қайд этилганидек, «Бошқа клубга ўтказиш илинжида, шартномага эга футболчини клуби билан ўртадаги шартномасини бузишига чорлайдиган агентлар жазоланишади», дея ёзиб қўйилган.\n4. Бу борада «Динамо» ПФК Туркиянинг «Ордуспор» клубини ҳам футболчи билан шартнома имзолаётганда барча қонун ва қоидаларни қўпол равишда бузганликда айблайди. Футболчининг шартномаси бор ёки йўқлигага қизиқмаган ушбу «профессионал» клуб тегишли ҳужжатларсиз «Динамо» ПФК ихтиёридаги А.Клецков билан шартнома имзолаган ва буни расмий сайтида оммавий тарзда эълон қилган. Бу борада «Динамо» Туркия клубидан расмий тушунтириш хати жўнатишни сўрайди, акс ҳолда бу борада Самарқанд жамоаси ФИФАга арз қилиши мумкинлигини билдиради.\n«ХОМ» ПИШГАН ИШНИНГ «НАТИЖАСИ»\nМуаллиф мақоласида давом этаркан, бир ёқлама фикрларида давом этиб, ноқонуний трансфернинг амалга оширилмаганлигига сабаблар излайди.\n«Туркиядаги машғулотлар ва ўртоқлик учрашувлари пайти Клецковнинг ўйинлари “Ордуспор” клуби мураббийларига маъқул бўлиб, турклар футболчини ўз сафларига қўшиш учун амалий иш бошлагач, Ф.Каримов “Динамо” клуби спорт директори Рустам Истамов ва юристи Шуҳрат Хотамов орқали Клецковнинг агенти Санъат Шариповга, агентнинг расмий ишончли вакили Улуғбек Мирзаевга футболчининг трансфер нархини эълон қилиб: “Клецков 100 минг доллар туради, деб айтади», - дея ёзилади мақолада.\nАслида, йиғиндан кейин «Ордуспор» дарҳол Санъат Шарипов орқали Клецков билан шартнома имзолаб, уни расмий сайтида эълон қилишга ҳам улгурди. Бу «Динамо» билан тузилган шартноманинг поймол қилинишини ва Туркия биринчи лигаси вакили билан ноқонуний шартнома имзоланганлигини билдиради.\nБунга жавобан, «Динамо» ПФК Александр Клецков билан йил бошида тузилган шартноманинг 4-бўлим, 15-бандига биноан, «ўз хоҳиши билан бошқа жамоага ўтган футболчи, амалдаги клуби белгилаган суммани тўлашга мажбур» дея ёзилган банддан фойдаланди.\nФутбол агенти ва футболчининг бир қатор қонунбузарликларга йўл қўйганликларига қарамай, муаллиф Бобомурод Абдулла фақат бир томонга нисбатан тарозини босишда давом этиб, расмий лавозими аниқ бўлмаган Улуғбек Мирзаевнинг сўзларидан иқтибос келтиради:\n«Улуғбек Мирзаевнинг айтишича, Клецковнинг трансфери борасида олиб борилган музокаралар пайти Фирдавс Каримов на футболчининг, на унинг агентининг, на “Ордуспор”нинг ҳолати ва истакларини тинглашни истамаган» - дейилади Б.Абдулла мақоласида.\nАслида эса клуб қароргоҳига фақатгина У.Мирзаев ташриф буюрган. Бироқ, Самарқандга «Динамо» футболчиси А.Клецков масаласини ҳал этиш учун клуб расмийлари билан учрашувга келган ушбу шахсдан, унинг ким эканлиги, Клецковга қандай алоқадорлиги сўралганда, У.Мирзаев на футбол агенти эканлигини тасдиқловчи лицензияни ва на бирор ҳужжатни кўрсата олмаган. С.Шариповнинг ўзи эса клуб вакиллари билан учрашмаган. Футболчи билан шартнома имзолаган «Ордуспор»нинг вакили у ёқда турсин, ҳатто бу жамоанинг истаклари ҳам клубгача етиб келмади. Бундай ҳолатда Ф.Каримов кимнинг «истаги»ни тинглаши лозим эди?\nХуллас, хориждаги ишни бир амаллаб «пишитиб» қўйгандан кейин, «Динамо»ни кўндиришга ҳаракат қилган «манфаатдор»лар клуб вице-президентидан футболчининг «открепление»сини сўрашади. Бунга жавобан, табиийки, раҳбардан рад жавобини олишади.\nФирдавс Каримов клуб манфаатини қатъий ҳимоя қилиб, барчасини фақат расмий тарзда ҳал қилиши мумкинлигини айтади. Аслида, футбол агенти ҳам, футболчи ҳам, ўша Туркиядаги клуб ҳам Клецков борасида расмий тарзда жамоага мурожаат этганида, иш бу даражага етиб бормасди. Аммо, на футболчи, на унинг агенти-ю, на ўша биринчи лига жамоаси «Динамо» клубига футболчи борасида расмий таклиф билан чиққани йўқ. «Динамо» ПФК эса, Клецковнинг расман «Ордуспор» клубига ўтиши учун, амалдаги шартнома бандидан фойдаланиб, клуб ҳисоб рақамига трансфер суммасини тушириб беришлари лозимлигини сўради.\nЮқорида клуб ўз футболчиси учун сўралган 100, 50, 30 минг АҚШ доллари музокара давомидаги табиий ҳолатдир. Ҳар ҳолда, ҳатто ўша мақола муаллифи Бобомурод Абдулланинг олдинги мақолаларида ёзганидек, ҳар бир Олий лига клуби ўз футболчиларини трансфер қилиб, клуб ғазнасига даромад келтиришга ўтиш вақт етди. Ёки ҳурматли муаллиф бугунга келиб энди бу фикрларидан тонармикан?\nФУТБОЛЧИ ТЕКИН БЕРИЛИШИ КЕРАКМИ?\nБ.Абдулла мақоласини ўқишда давом этарканмиз, беихтиёр савол туғилади: клуб билан шартномаси бор футболчи клубига тегишлими ёки агентга? Ёхуд шартномаси мавжуд футболчи нима учун клубдан шунчаки текин қўйиб юборилиши ва агент ихтиёрига топширилиши лозим?\n“Сўнгги кунлардаги музокараларда “Динамо” футбол клуби юристи Шуҳрат Хотамов Клецковнинг трансфери, бу борада эълон қилинган нарх ҳақида клуб раҳбариятининг умумий ва сўнгги позициясини эълон қилаётиб: “Футболчи – бу товар. Ҳудди корхона бирор товар ишлаб чиқариш учун пул сарфлаб, кейин уни ўзи истаган нархда сотишга ҳуқуқи бор бўлганидек, клубнинг ҳам футболчига сарфланган пулларни қоплаб, даромад келтирадиган нархда сотишга ҳаққи бор”, - деди. Футболни ва футболчини тушунадиган раҳбар ҳеч қачон футболчини товарга қиёсламайди”, - дея Улуғбек Мирзаев сўзларидан навбатдаги иқтибосни келтиради Бобомурод Абдулла.\nҚизиқ, деярли харажат қилмай, футболчини шахсий буюмдек бошқа клубга ўтишини таъминлаб, «олибсотар»дек унинг орқасидан манфаат кўрган футбол агентлари ҳақларини талаб қилишга ҳақли-ю, йил бошидан футболчига кўтарма пули, ойлик иш ҳақи ва мукофот пуллари билан миллионларни сарф этган, шартномага эга клуб манфатини ҳимоя қилишга ҳаққи йўқми?\nЙил бошида «Пахтакор» заҳирасидан «Динамо»га таклиф этилиб, унга шунча харажат қилиб, ўйин амалиётига эга бўлишини таъминлаган клубнинг ўз футболчисидан манфаат кўришига наҳотки ҳаққи бўлмаса?\n«Ҳафсаласи пир бўлган футболчи 5 август куни Тошкентга қайтиб келди ва эртаси куни, яъни 6 агустда Самарқандга йўл олди. Аммо иккинчи даврани ҳам “Динамо”да ўйнашга ният қилиб Самарқандга борган Клецков Фирдавс Каримовнинг қўпол муомаласига дуч келди» - дея чуқур ҳайрат билан ёзади Б.Абдулла.\nҚизиқ, муаллифнинг фикрича, бир неча ой давомида клуб нон-тузини еб, кейин кимларгадир ишониб, шартнома бандларини бузиб, жамоа юзига оёқ қўйган футболчи қучоқ очиб, тантанали кутиб олиниши лозиммиди?\nАСЛИДА КИМ ЖАБРЛАНУВЧИ?\nАжабланарлиси, шунча ишни бажариб қайтган футболчига мақола муаллифи “Қайси айбинг учун жазолашмоқчи?” дея савол берган.\n“Фирдавс Каримов нима учун менга бундай муносабатда бўлаётгани менга ҳам қоронғу. Ахир, трансферим амалга ошмай қолгандан кейин жамоа ихтиёрига қайтиб келган бўлсам. “Динамо”да ўйнашимни ҳам, олий лиганинг бошқа клубига ўтишимни ҳам исташмаяпти. Бундан ташқари, “Динамо” билан тузилган шартномага кўра, мен жамоа учун чемпионат охиригача ўйнашим керак бўлса”, - дейди Клецков «Динамо» билан амалдаги шартномаси ёдига тушиб.\nВице-президентнинг Александр Клецковга тожик тилида, юқори оҳангда яхши муносабатда бўлмаганлиги эса навбатдаги уйдирма ва провакацион ёлғондан бошқа нарса эмас.\nКлецковнинг жамоа таркибига қайтарилмаганлиги сабаби оддий. Футболчи Туркияга кетар чоғида, на раҳбар ва на бош мураббий Равшан Ҳайдаровга айтмай кетди. Натижада иккинчи давра олдидан ўтказилган йиғин пайтида жамоа билан бирга бўлмади ва мураббийлар штаби қарорига мувофиқ, унинг ўрнига бир қатор футболчилар жамоага жалб этилди.\nБобомурод Абдулла бўҳтон ва туҳматдан иборат мақоласини давом эттираркан, Клецковдан ташқари А.Рисқуллаев ва В.Киликевичлар ҳам «Динамо»дан «открепление»ларини ола билмаётганликларини ёзади. «Фирдавс Каримов фақат Клецковга нисбатан эмас, балки “Динамо”нинг бошқа футболчиларига нисбатан ҳам нопрофессионал ва, ҳаттоки, золимона муносабатда бўлмоқда. Хусусан, айни кунларда Аҳрол Рисқуллаев ва Владимир Киликевичлар ҳам иккинчи даврадаги тақдиридан ҳавотирга тушишган. Масалан, давралар оралиғида Аҳрол Рисқуллаев Намангандан тушган яхши таклиф туфайли “Навбаҳор”да кўрикдан ўтиш учун “Динамо” раҳбариятидан ижозат олган. Аммо кейинчалик Рисқуллаев намангаликларнинг машғулотларида иштирок қилиб, уларга маъқул келгач, “Динамо” вице-президенти Фирдавс Каримов футболчига нисбатан тўнини тескари кийиб олган. Ҳозир ушбу футболчининг бошига ҳам Клецковнинг куни тушган: на “Навбаҳор”га бора олади, на “Динамо”да ўйнай олади. Чунки вице-президент жаноблари осмоний талаблар қўйиб, “открепление” бермаяпти. Украиналик легионер Владимир Киликевич “Динамо” вице-президентининг муносабатидан нолиб, ФИФАга арз қилиб улгурган. Мусофирликда юрган ушбу футболчи “Динамо” ва “Бухоро” ўртасида муаллақ қолган. “Динамо” раҳбарияти Киликевични на “Бухоро”га қўйиб юбормаяпти, на “Динамо”да ўйнатмаяпти» - дейди Б.Абдулла.\nМуаллиф Бобомурод Абдулла ушбу мақоласини ёзаётганида «жабрланувчи»ларни сунъий тарзда кўпайтириб, очиқдан-очиқ туҳмат қилишга ўтади. Чунки, Рисқуллаев ва Киликевичнинг “золимона” клубда олиб қолинаётганлиги, клуб вице-президенти томон отилган тошдан бошқа нарса эмас. Чунки, клуб биринчи давра давомида вақтини асосан заҳирада ўтказган ҳимоячи Аҳрол Рисқуллаев билан ҳисоб-китоб қилиниб, ўртадаги шартномани тўхтатди. Яъни, бу футболчига жавоб бериб юборилди. Легионер номига муносиб ўйнай олмаган украиналик яримҳимоячи Владимир Киликевич эса Тошкентдаги йиғин давомида клубнинг рухсатисиз жамоани тарк этди. Аҳрол Рисқуллаевнинг «Навбаҳор»га, Владимир Киликевичнинг «Бухоро»га ўтиши учун «Динамо»нинг тўсқинлик қилаётганлиги борасидаги гаплар ҳақикатга яқин эмас. Шунчаки, клуб Киликевичнинг жамоага расмий хабар бермай, клуб ихтиёрини тарк этганлигидан норози. Аммо, бу футболчининг ҳужжати берилмаяпти, дегани эмас. Чунки, юқорида тилга олинган ҳеч бир клублар ҳозирча бу футболчиларни ПФЛ «заявка»сидан ўтказиш учун «открепление»сини сўраб, расмий тарзда жамоага мурожаат қилгани йўқ.\nКЎЗ ЮМИБ БЎЛМАЙДИГАН ҲАҚИҚАТ\nКимларнингдир қистови ёки «қистирма»си билан оқни қоралашга уринаётган Бобомурод Абдулла, умрида учрашмаган, бирор маротаба суҳбатлашмаган «Динамо» клуби вице-президенти ва жамоани асосиз қоралашда давом этган.\n«Фирдавс Каримов “Динамо”нинг ва умуман Самарқанд футболининг шуҳратини Ўзбекистон ҳамда дунёга шу тариқа таратмоқчи, шекилли. Шу сабабдан “Самарқанд сайқали рўйи замин аст” деган машҳур ибора вилоят футболи ва “Динамо”га келганда кучини йўқотиб турибди» - дейди, муаллиф.\n...Ҳар нарсанинг ўз чеку чегараси бор. Бобомурод Абдулла бўладими, бошқа киши бўладими, қатъий назар, Самарқандни, унинг футболини камситишга заррача ҳаққи йўқ.\nЎзини “журналист” санайдиган, юртимизда амалга оширилаётган ислоҳотларнинг яхшисини яшириб, ёмонини ошириб кўрсатишга муккасидан кетган айрим тоифа вакилларининг нафаси сезилиб турибди. Хориж оммавий ахборот воситалари учун ишлаётганлар юрт шаънидан кўра моддий манфаатни устун қўйиши барчамизга яхши маълум. Аммо мамлакат ичидаги бўҳтон гаплар кимга ва нимага керак бўлиб қолди экан?! Уларнинг “тегирмoни”га сув қуядиганлар ким бўлиши мумкин?\nИккинчидан, Самарқанд футболининг ташвишини қилаётганлар биргина сўнгги йилларнинг ўзида шу юртдан етишиб чиққан, Баҳодир Насимов, Артем Филипосян, Анвар Fофуров, Дилшод Шарофутдинов, Салим Мустафоев, Эркин Бойдуллаев, Илҳом Юнусовлар ҳақида наҳотки ҳеч нарса билмаса. Ёшлар, ўсмирлар терма жамоалари сафида ҳам самарқандлик футболчиларнинг жой олишаётгани фикримизга яна бир исбот бўла олади.\nЖамоа вице-президенти Фирдавс Каримов шахсига нисбатан айтилган ҳақоратомуз фикрларга ҳам кўз юма олмаймиз. Зеро, айнан ушбу раҳбар қўл остида бу йилдан эътиборан клуб бир неча йиллик дастурига эга бўлиб, ўз йўлини танлади. Жамоа учун бутун вилоят бўйлаб футболчилар изланиб, таркибга жалб этилди. Сўнгги йилларгача бир қатор футболчиларни етиштириб, сўнг эса шунчаки бошқа клубга «совға» қилиб юборган «Динамо» ПФК энди трансфер борасида ҳам ўз йўлига эга бўлиб бормоқда.\nХусусан, жорий йил бошида 21 ёшли футболчимиз Салим Мустафоевга Тошкентнинг «Локомотив» клубидан таклиф тушди. Тўрт йил давомида клуб бағрида улғайган, терма жамоада ҳам ўзини кўрсатган футболчининг нархи 100 миллион сўм эканлиги «темирйўлчилар»га маълум қилинди. Олиб борилган музокаралардан сўнг «Локомотив» клуби Салим Мустафоевнинг трансфери учун «Динамо» ҳисоб рақамига 72 миллион сўм маблағ ўтказиб берди.\nБу жамоанинг танлаган йўли секин-аста ўзини оқлаётганидан дарак. Клуб фақат ҳомийларнинг пулига қарам бўлиб қолмай, ФИФА ва ОФКнинг талабларига асосан ўзини ўзи бошқара олиш йўли сари илк қадамларни ташламоқда. Зеро, футбол бугунги кунда фақат ўйин эмас, бизнес эканлиги жаҳон тажрибасидан маълум.\nАйниқса, бугунги кунда стадионларга энг кўп мухлис тўплаш борасида Ўзбекистонда энг етакчи уч шаҳардан бири бўлиб турган Самарқандда ҳам клуб йиллик таъминотининг маълум фоизини айнан реклама ва томошабинларга яратилган шароит, клуб атрибутикалари орқали қоплашни белгилаб олган. Афсуски, жаҳон футболи - ривожланиш дастури дея, тан олган бу андозани Бобомурод Абдулла тан олишни истамайди.\nБУ – ЗАМОН ЗАЙЛИ, ҲУРМАТЛИ «ЖУРНАЛИСТ»\nБир саволга биргаликда жавоб топсак: Бобомурод Абдулла ва айримлар нега энди бошқа клублар эмас, айнан ривожланиш йўлини танлаган «Динамо» клуби ҳақида мақола ёзишни мақсад қилди экан? «Динамо»нинг одилона трансфер сиёсатини «очкўзлик», «синдириш» сифатида баҳолашга уларни нима мажбур қилди?\n«Афсуски, трансфер сиёсатидаги очкўзлик анъанасини бугунги кунда Ўзбекистонда “Динамо” (Самарқанд) раҳбарияти давом эттириб, хориж клубларида ўйнашни истаётган футболчиларни “синдириш” ишларига бош-қош бўлмоқда. Самарқанд вилояти мутасаддилари “Динамо”да бўлаётган ишлардан хабарлари борми? Хабарлари бўлса, нега Фирдавс Каримов жамоа футболчиларига нисбатан ўзини профессионал раҳбар эмас, худди қулдор ёки феодалдек тутмоқда?», дея ёзади Б.Абдулла.\nКлуб ўз ҳуқуқини ҳимоя қилиб, футболчиси учун транфсер пулини талаб қилиши наҳотки очкўзлик бўлса? Нима учун фақат агентлар футболчилари билан клубларни ўз «ноғора»ларида ўйнатишмоқчи бўлади?\nҚонун доирасидан чиқиб, манфаатига ета олмаган шахсларни «жабрланувчи» сифатида кўрсатган, аксинча, клуб ҳақ-ҳуқуқини талаб қилган раҳбарнинг ишини эса феодализмга қиёслаган Бобомурод Абдулла замондан орқада қолганини ҳали тушунмас экан. Муаллиф «вилоят мутасаддилари бу ишларни кўрмаяптиларми» мазмунидаги мурожаати ҳам Б.Абдулланинг ҳали бу борада билим ва тушунчаси йўқлигини кўрсатиб турибди.\nМасаланинг фақат бир томонига қараган муаллиф мақола сўнгида қуйидагиларни ёзади: «Ахир, Клецков Туркияда ўйнаб кетса, “Динамо”нинг, Самарқанд ва Ўзбекистон футболининг довруғини оширмасмиди? Клецков “Ордуспор”да ўйнаб кетса, Туркия футболининг эшиклари ўзбекистонлик бошқа футболчилар учун ҳам очилмасмиди?»\nҚизиқ, Олий лига савиясидан паст бўлган Туркия биринчи лигасида ўзбекистонлик футболчининг тўп суриши футболимиз довруғини оширадими? Бундан ўзбек футболига не наф? Манфаат йўлида қуйи лигаларни кучли лига сифатида кўрсатиш кимга керак? Аслида, футболчимизга Туркия биринчи лигаси эмас, Россия премьер лигасига ўхшаган кучлироқ чемпионатдан таклиф тушганида, жамоа Ўзбекистон, Самарқанд довруғини таратиш учун Баҳодир Насимовни Россия чемпиони «Рубин»га қўйиб юборганидек, бу футболчига ҳам оқ йўл тиларди.\nБ.Абдулла мақола бир томонлама бўлмаслиги учун клуб вице-президентига қўнғироқ қилганлигини, аммо таажжуб билан раҳбар телефонини кўтармаганлигини айтади. Аслида ҳам вице-президентнинг тўғри келган суҳбатдошга жавоб бериши керак эканлиги қаерда ёзиб қўйилган? Ўзини ва ўзгани ҳурмат қилган журналист катта мақола ёзишдан олдин иккинчи томон билан учрашиб, унинг фикрларини ҳам тарозининг иккинчи палласига қўйиши керак эмасми? Ёки қарама-қарши томондан манфаат йўқлиги уни Самарқандга келиб-кетиш бефойда, деб ҳисоблашига сабаб бўлганмикан?!.\nХулоса шу, мақоласида динни, эътиқодни пешво қилиб, муқаддас кунларда кўпчилик кўнглини қолдириб, бўҳтонларга кўмиб ташлаган Бобомурод Абдулла ўзгаларни инсофга чақирмай, аввал ўзига инсоф тиласин.\nБиз бугун ҳуқуқий ва демократик мамлакатда яшаяпмиз. Ушбу раддияни айнан омманинг нотўғри фикрда бўлмаслиги учун ёздик. Ўзининг кўп йиллик тарихига эга бўлган клубимиз устидан «мағзава» ағдараётганлар билан эса, ҳар қандай муаммо ёки баҳсли ҳолатлар бўйича ўз ҳақ-ҳуқуқини суд тартибида ҳимоя қилишга тайёр эканлигини маълум қилади.\nШундай экан, кимларнингдир манфаатлари эвазига оқни асоссиз равишда қора дейишда давом этаётган айримлар билан ҳам веб-сайтлар, блоглар орқали эмас, фақат ҳуқуқий жиҳатдан курашишини билдиради.\nСўнги сўз сифатида шуни айтишни истардикки, айрим муаллифлар томонидан катта аудиторияга эга электрон нашрларда эълон қилинаётган бирёқламали мақолаларни эълон қилишдан олдин, сайт ижодкорларидан чуқур таҳлил этишни сўраб қолардик.\nЗеро, минглаб мухлисларга етказилаётган маълумот ва мақолаларнинг асосли, негизи ҳақиқатдан иборат бўлиши лозимлиги биз, ОАВ вакилларининг жамият олдидаги бурчимиздир.


Қўнғирот тумани ҳокими америкалик инвесторни қабул қилди: 213 млн. АҚШ доллорлик меморандум, 200 га яқин янги иш ўринлари...- Kruz.uz\nҚўнғирот тумани ҳокими америкалик инвесторни қабул қилди: 213 млн. АҚШ доллорлик меморандум, 200 га яқин янги иш ўринлари...\n21:56, 16.02.2019 1734 0 Қўнғирот тумани\nАмерикали инвестор Қўнғирот туманида. Қўнғирот тумани ҳокими Бердақ Сапаров АҚШнинг «Stronghold Reserves, Inc» компаниясининг Президенти Виктор Николаевич Суминди қабул қилди. Учирашув давомида томонлар Қўнғирот туманида қурилиш кластерин тузиш бўйича инвестиция дастурини кўриб чиқди. Бу ҳақда туман ҳокимлиги хабар бермоқда.\nВиктор Николаевич Сумин Ўзбекистонда инвесторлар учун қулай шарт-шароитлар яратилганлигини айтиб ўтган:\n- ички бозорингизни, геология қидирувлар,шароитларни ўрганиб чиқиб, туманинггизда биринчи босқичда йилига 1,5 миллион тонна цемент ишлаб чиқариш қувватига эга умумий қиймати 213 миллион АҚШ доллорли янги цемент заводи қуришни режалаштирганмиз. Қуриладиган корхона юқори малакали махсус цемент ишлаб чиқариш бўйича замонавий Европа технологияларини, шунингдек, янги илмий -технологик ютуқларни жорий қилиш кўзда тутилган. Иккинчи босқичда газобетон ғиштлар, темир бетон буйимлари, куйдирилган ва куйдирилмаган оҳак ишлаб чиқариш комплесини қуришни режалаштирганмиз. - дейди, у ўз сўзларида.\nАҳамиятли жиҳати, дастурнинг ишга тушиши билан 200 га яқин янги иш ўринлари яратилади. Тумани ҳокими Бердақ Сапаров ва АҚШнинг «Stronghold Reserves, Inc» компаниясининг Президенти Виктор Николаевич Сумин Қўнғирот туманида қурилиш кластерини тузиш бўйича меморандумга қўл қўйишди.


Мардлик, матонат, ёшлик ва шижоат намойиши »\n09 январь, 2018 41 navoiy Navoiy vb yangiliklari\nШундан сўнг Ўзбекистон Республикаси Олий Мажлиси Сенати аъзоси, вилоят ҳокими К.Турсунов вилоятда биринчи марта ўтказилаётган фестиваль қатнашчилари ва меҳмонларни самимий қутлади. Марказий ҳарбий округ қўшинлари қўмондони, полковник О. Саидов,Ўзбекистон ёшлар иттифоқи вилоят кенгаши раиси Ж. Ходжаев анжуман иштирокчиларини табриклашди.\n"Менинг армиям — менинг фахрим" ғоясини ўзида мужассам этган республика миқёсидаги ҳарбий ватанпарварлик ойлиги доирасида ўтказилган тадбир 3 километр масофага югуриш марафони билан бошланиб, унда\nТомошабинлар билан тўлган ўйингоҳда асосий тадбирлар бошланди. Вилоят маданият бошқармаси бадиий жамоалари ва пойтахтдан ташриф буюрган санъаткорлар “Фарҳод ва Ширин” эстрада гуруҳи ижросидаги куй-қўшиқлар, Ўзбекистонда хизмат кўрсатган маданият ходими, шоир Б.Бобомурод томонидан ўқилган шерлар йиғилганларга бир олам завқ улашди.\nШундан сўнг марафон ғолиб ва совриндорларини тақдирлаш маросими ўтказилди. Натижаларга кўра, йигитлар ўртасида 1-ўринни Навоий олимпия захиралари коллежи ўқувчиси Д. Бобоқулов, қизлардан Навоий давлат педагогика институти талабаси З.Худойбердиева, оддий аскар Н. Тўймуродов эгаллади. Шунингдек, "Энг катта ёшли югурувчи", "Марафон гўзали", "Энг фаол қиз бола", "Энг фаол ўғил бола", "Энг ёш қиз бола", "Энг ёш ўғил бола", "Энг фаол спорт мактаби", "Энг фаол олий ўқув юрти", "Энг фаол коллеж", "Энг фаол мактаб" номинациялари ғолиблари ҳам аниқланди.


Систематизирование учителем учебного материала в начальном образовании\nКазакова Мархабо Кудратовна,\nБошланғич таълимда ўқув материалини ўқитувчи томонидан тизимлаштирилиши\nҚaрши давлат университети Мактабгача ва бошланғич таълим методикаси кафедраси ўқитувчиси.\nБошланғич таълим тизими замонавий моделининг ривожланиш асосини тизимли ва мунтазам равишда амалга оширилаётган таълимни модернизациялаш доирасида ўқув материали мазмунини янгилаш, инновацион жараёнларни жадал ўзлаштириш ташкил этади. Бу эса, ўқитувчи томонидан ўқув материалини тизимлаштирилишига оид бўлган таянч тушунчаларни турли аспектда, нафақат бир-бирига зидлик, балки бир-бирини ўзаро тўлдириш нуқтаи-назаридан тадқиқ этиш заруратини юзага чиқаради. Тадқиқотимизда таянч тушунчалар сифатида қуйидагилар кўриб чиқилади: “тизим”, “таркибий тузилиш (структура)”, “тизимлаштириш”, “ўқув материали”, “жараён”, “ўқув жараёни”, “таълим жараёнида ўқув материалини тизимлаштириш”, “ўқувчилар томонидан ўқув материалини тизимлаштирилган ҳолда ўзлаштирилиши”, “ўқитувчи томонидан ўқув материалини тизимлаштирилган ҳолда тақдим этилиши”.\nФалсафий ва психологик-педагогик манбаларда “тизим” тушунчасининг қирқдан ортиқ таърифлари мавжуд бўлиб, уларда асосан икки хил ёндашувни ажратиб кўрсатиш мумкин: 1) “тизим” тушунчасининг яхлитлигини яққол ифодаловчи ёндашув; 2) “тизим” тушунчасининг ўзаро боғлиқ бўлган бир қанча элементлардан иборатлигини ифодаловчи ёндашув.\nМаълумки, тизим назариясининг яратувчиси Лео фон Берталанти тизимни ўзаро боғлиқ бўлган элементларнинг мажмуаси сифатида таърифлаган. Тизимнинг ўзига хос белгилари: яхлитлик ва бирлик, сифат муайянлиги, маълум бир таркибий тузилишга эгалиги (структура), қуйи поғоналарнинг юқори поғоналарга бўйсунувчанлиги (иерархия), ўзаро боғликлик ва ўзаро таъсир, гомеостаз хусусият (тизимнинг ўз-ўзини тиклаш хусусиятига бўлган интилиши), доимийлик (ёки барқарорлик-ўзгармаслиги), динамикага эгалиги, очиқликдан иборатдир.\nТизимнинг бир қанча хусусиятлари ажратиб кўрсатилган: 1) тизим яратувчи яхлит компонентлардан иборат; 2) тизим элементлари орасида мустаҳкам, такрорланувчи, доимий алоқалар, муносабатлар ва хусусиятлар мавжуд; 3) тизим маълум бир мақсадга эришиш учун яратилади: у муайян мақсадга йўналтирилган тавсифга эга бўлади - сунъий тизимлар ёки айрим объектив қонуниятларни рўёбга чиқаради - табиий тизимлар; 4) яхлитлик, қолган барча хусусиятларни ўзида жамлаган ҳолда тизимни бирлаштирувчи омил сифатида намоён бўлади.\nПедагог-психологлар (В.Г.Афанасьев, К.Костов, Т.И.Шамова, В.А.Якунин) тадқиқотларининг натижаларига кўра ҳар қандай мураккаб тизимларнинг компонентлари орасида уч хилдаги муносабатлар юзага келади: субординация - компонентларнинг бир-бирига бўйсунувчанлиги, бир тарафлама бўлиши, яъни, компонетларнинг бири бошқасига буйсунган бўлиши; корреляция - икки тарафлама муносабатлар, ўзаро боғлиқлик, тенг даражалилик; констелляция - бирор бир восита орқали боғланганлик.\nҲар қандай тизим маълум бир функцияни бажаради ва маълум бир ҳудуд чегарасида ҳаракатланади, ҳудуд чегараларидан чиқиш тизимни деформацияланишга, унинг бузилиб кетишига олиб келади. Шунинг учун ҳам тизимларни муайян мақсадга мувофиқ равишда бошқариш лозим бўлади.\nТизимнинг кўрсатиб ўтилган белгилари, хусусиятлари ва функциялари унинг турларини аниқлаш учун етарли асос бўла олишини қайд этган ҳолда, тизимни қуйидагича таснифлаш мумкин: сунъий (инсон томонидан яратилган, масалан, илмий тадқиқ этиш тизими); табиий; очиқ (ташқи таъсирга берилувчан) ва ёпиқ, берк (муҳит билан алоқага киришмайдиган, масалан, идеал, мукаммал системалар – мантиқий, математик) ва бошқалар.\n“Тизим” тушунчасини таснифлашнинг моҳиятини асослаш учун тизимлилик атамасининг семантикаси алоҳида мазмунга эга бўлган айрим кўринишлар шаклида эмас, балки кенг ва кўпқиррали тарзда идрок қилиш орқали ўқув материалларининг таркибий тузилишини такомиллаштириш нуқтаи назаридан тадқиқ қилинади. Ўқув материалларини тизимлаштиришдан кўзда тутилган мақсад, пировард натижада, ўқувчи онгида нафақат тушунчалар, атамалар ва қонунларнинг акс этиши, балки борлиқ оламни яхлит тарзда идрок қила олиш назариясини шакллантиришдан иборат. Бунинг учун эса, ўқувчи назарияни тизим тарзида ўзлаштириши ва ўзи эгаллаган билимларнинг алоҳида элементлари, ўз шахсий тажрибаси, анъаналардан келиб чиқиб борлиқ оламнинг яхлит тасаввурини ярата олиши лозим бўлади. Мазкур тушунчани ҳар тарафлама ўрганиш натижасида бошланғич синф ўқувчиларида билимларни тизимлаштириш даражасини орттиришга имкон яратадиган асосий усуллар: а) бош ғояни яъни мазмун асосини белгиловчи унсурларни ва мавжуд алоқаларни ажрата билиш; б) ўқув материалини таркиблаштириш (таркибини шакллантириш); в) ўқув материалининг йирик блокларини яхлит тарзда етказиш (В.Ф.Шаталов); г) дидактик бирликларни йириклаштириш (П.М.Эрдниев), методологик билимларни ажрата билиш (Л.Я.Зорина).\nТадқиқотимизнинг навбатдаги таянч тушунчаси “таркибий тузилиш” (структура). “Таркибий тузилиш” предмет ва ҳодисаларнинг ташқи кўриниши, бутуннинг таркибий қисмларга ажратилган ҳолдаги таснифи, қисмларнинг макон ва фазодаги жойлашувини ифодалайди. Одатда, ташқи – макон ёки фазони ифодаловчи, муайян миқдорий муносабатларни акс эттирувчи “таркибий тузилиш” ва билим ўзлаштириш жараёнларининг сифати миқдорига асосланувчи ички “таркибий тузилиш” кўпроқ учрайди.\nТизим ва таркибий тузилишнинг юқорида кўрсатиб ўтилган белги ва хусусиятлари “ўқув материали” тушунчасини тадқиқ этиш учун имконини беради. Ўқув материали, ўқув жараёнида қўллашга мўлжалланган, моддий ёки тасаввурдаги объектларда ифодаланган мукаммал моделлар тизимидир. Мазкур тушунча таркиби шакллантирилган маълумотдан иборат бўлиб, ундан таълим жараёнида фойдаланиш мумкин. Ассоциациялашув (тасаввур, ҳис-туйғу, фикр ва шу кабиларнинг бир бирини эслатадиган ўзаро боғланиши) орқали алоҳида элементлар ҳақидаги маълумотлар ягона семантик майдонга йиғилади. Бунинг натижасида эса болалар хотирасининг имкониятларидан самаралироқ фойдаланиш мумкин бўлади. Маълумки, хотира когнитив тизимнинг бир қисми бўлиб, маълумотларни сақлаш ва уларни заҳирадан ишлатиш функциясини бажаради. Ўқувчиларнинг билим олиш жараёнларини ташкил этиш иерархия (қуйи поғоналарнинг юқори поғоналарга бўйсуниши) тарзида амалга оширилади. Ўқувчининг билим олиш жараёни ўқув топшириқлари тизимини ўзлаштиришдан иборат эканлиги назарда тутилса, ўқув материали бирлиги ўқув топшириғида намоён бўлади. Юқоридагилардан келиб чиқиб таъкидлаш жоизки, ўқув материали педагогик нуқтаи-назардан мақсадга мувофиқлаштирилган, ўзлаштирилиши лозим бўлган топшириқ ва вазифалар тизимидан иборат бўлади. Шунинг учун ҳам ўқув топшириқлари тизимини яратиш ўқув материалларини тизимлаштиришда ўқитувчи фаолиятининг асосини ташкил этади.\nТадқиқот этилаётган мавзунинг навбатдаги таянч ибораси “ўқув материалини тизимлаштириш”. “Ўқув материалини тизимлаштириш”ни таълим материалини англаш, идрок этиш жараёнининг бир даври сифатида таърифлайдилар. Бу ерда ўқув материалини яхлит англаш назарда тутилган. Улар Гербарт изидан бориб тизимлаштиришни таълим жараёнининг алоҳида босқичи сифатида талқин этадилар.\nБиз ўқув материалини тизимлаштириш деганда маълум бир тизимда ўрганилаётган объектларга боғлиқ бўлган ўқув материали билан оқилона ишлашни тушунамиз. Ўқув материалларини тизимлаштириш нафақат ўқувчи онгида тушунчалар, атамалар ва қонунларнинг акс этиши, балки борлиқ оламни яхлит тарзда англаш ва тушуна олиш назариясини шакллантириш сифатида ҳам рўёбга чиқади.\nЎқув материалларини тизимлаштиришда тушунчаларни тартибли равишдаги бир тизимга келтириш, улар орасидаги муносабатларни аниқлаштириш жараёнлари амалга оширилади. Бу жараёнлар ўқув материали мазмунини турли хил кўргазмали воситалар ёрдамида тўлиқ идрок этилгандагина амалга оширилиши мумкин бўлади. Акс ҳолда ўқувчилар янги тушунчаларнинг мазмун-моҳиятини тўла англамасдан, яъни ўрганилаётган объектга тааллуқли тушунчаларни англамасдан уларни қўллашга одатланиб қоладилар. Бунинг натижасида эса бола тафакккурига ортиқча, қўллашга яроқсиз оғирликлар юкланиб қолади.\nБошланғич синфларда ўқув материалини тизимлаштириш ўқув предметининг хусусиятларидан келиб чиққан ҳолда турли усуллар билан амалга оширилади. Масалан, ўқиш дарслари ўтилаётганда кичик мактаб ёшига мос бўлган бадиий асарлардан ибратли ибораларни ўргатишда; математика ўқитишда эса қоидалар, қонуниятлар, аксиомалар; табиий фанларни ўқитишда – қонуниятлар, таснифлашларни ўргатишда - тизимлаштириш юқори самара беради. Тизимлаштириш ўқувчиларнинг назарий фикрлашларини ривожлантириш, ўқиб англаш ва амалиёт элементлари таркибини тузиш, элементларнинг ички алоқалари ва муносабатларини очиб бериш кабиларни шакллантиради.\nШундай қилиб, тизимлаштириш илгари ўрганилган ўқув материалини такрорлаш, таълим мазмунининг мақбул ва истиқболли алоқаларини ривожлантириш, яъни, билиш жараёнини узлуксиз равишда бойитиб, чуқурлаштириб бориш мақсадига йўналтирилган бўлади. Ўқув материалини тизимлаштириш натижасида ўзлаштирилган билимлар шахснинг хотираси, идрокида мустаҳкамланиб боради ва билиш назарияси яъни гнесеология таркиби билан уйғунлашади.\n1. Шодиев Р.Д., Салямова Ш.Р. Ўқув материалини тизимлаштирилишига тахлилий ёндашув. Фан, тараққиёт ва ёшлар. Илмий-амалий конференция материаллари тўплами.-Қарши, 2015. 73-75-бетлар.\n2. Шодиев Р.Д., Салямова Ш.Р. Бошланғич синфларда ўқув материалини таркиблаштириш ва ўқувчиларда мантиқий фикрлашни ривожлантириш. Илм-фан ва инновация//илмий-амалий конференция. Қарши. 2016. 226-232-бетлар.


ЎзА - Гиннеснинг рекордлар китобига кирган компания Ўзбекистонда\n08.08.2018 12:08 Чоп этиш версияси\nГиннеснинг рекордлар китобига кирган компания Ўзбекистонда\n“Ўзбекгидроэнерго” акциядорлик жамияти бошқаруви раиси А.Сангинов Хитой Халқ Республикасининг йирик “SANY Heavy Industry Northwest Co.,LTD“ корпорацияси президенти Сян Вэнбо билан учрашди.\nҚайд этиш жоизки, Хитойдаги мазкур компания ўз фаолиятини 1989 йилда бошлаб, ҳозирда йирик қурилиш техникаларини ишлаб чиқариш бўйича жаҳонда етакчи ҳисобланади. Бетон билан ишлашга мўлжалланган ускуналар, экскаваторлар, гусеницали кранлар, ўзи юрар кранлар, қозиқоёқлар қоқиш учун машиналар, йўл-қурилиш техникаси, шамол турбиналарининг бир неча тури шулар сирасидандир. Айни вақтда у Хитойда бешта индустриал паркка, АҚШ, Германия, Ҳиндистон ва Бразилияда тадқиқотчилик ва ишлаб чиқариш базасига эга бўлган глобал корпорация ҳамдир.\nҲозирда бу компания 150 дан ортиқ мамлакатга қурилиш техникаларини етказиб бермоқда. Энг қизиғи, “SANY Group” 2007 ва 2009-йилларда 66 метр ва 77 метр баландликдаги бетон насослар ишлаб чиқаришдаги муваффақияти учун Гиннеснинг рекордлар китобига икки маротаба кирган.\n– Ўзбекистонда гидроэнергетика соҳасида амалга оширилаётган бунёдкорлик ишларида иштирок этишдан қувончимиз чексиз, – дейди “SANY Heavy Industry Northwest Co.,LTD“ корпорацияси президенти Сян Вэнбо. – Бугунги икки томонлама дўстона ҳамкорлик учрашувида ҳудудлардаги қурилиш ишлари учун яна кўпроқ замонавий техникалар етказиб беришга келишиб олдик.\nУчрашувда ҳамкорлик меморандуми имзоланди.


ЖСТ ва ЕОИИ: ҳамкорликнинг самарали истиқболлари — Review.uz\nЖСТ ва ЕОИИ: ҳамкорликнинг самарали истиқболлари\nИккинчи жаҳон урушидан сўнг глобал иқтисодий интеграциянинг кенгайиши юзага кела бошлади. Халқаро иқтисодиётнинг чуқурлашуви натижасида турли иқтисодий ташкилотларнинг юзага келиши юз берди.\nЖумладан, Бреттон-Вудс валюта тизимининг вужудга келиши асносида Халқаро валюта фондининг ташкил топиши бунга мисол бўлади. Жаҳон савдо ташкилоти (ЖСТ) 1995 йилда ташкил этилган бўлса-да, унинг тарихи бевосита 1947 йилда тузилган “Савдо ва тарифлар бўйича умумий келишув (General Agreement on Tariffs and Trade, GATT)”нинг эволюцияси натижасида вужудга келган. Мазкур келишувнинг асосий мақсади халқаро савдода тўсиқларни бартараф этиш бўлиб, унга кўра нотариф тўсиқларни камайтириш, импорт квоталарини шакллантириш ва савдони субсидиялаш кабиларни олдини олишдан иборат бўлган.\nҲозирги кунда ҳам ЖСТ 1986-1994 йилларда Уругвай раундида қабул қилинган қоидалар ва GATT бўйича меъёрларга амал қилган ҳолда савдоларни ташкил этишни кузатиб келади. Шу боисдан, мамлакатлар ўртасидаги умумий савдо келишуви ва протекционизм бўйича ягона ёндошувга эришилмаган ва бу бўйича Доҳа раундида (Қатар) музокаралар давом этмоқда.\nТаъкидлаш керак, ривожланаётган мамлакатларга савдо имтиёзларини қўллаш ривожланган мамлакатларга нисбатан кўпроқ амал қилади.\nGATTнинг амал қилиши ва ЖСТнинг ташкил топиши натижасида божхона тарифлари ва нотариф тўсиқларнинг бир неча баробар пасайганлигини қайд этиш лозим. Бу эса, мамлакатлар ўртасида халқаро савдони тартибга солиш ва томонларнинг манфаатларини ҳимоя қилишга ва ривожлантиришга қаратилган жараёнларни ўзида акс эттиради.\nҲозирги кунда кенг жамоатчилик ва баъзи экспертлар томонидан Ўзбекистонни Евроосиё иқтисодий иттифоқига аъзо бўлиб кириши ортидан ЖСТга аъзо бўла олмаслиги ёхуд жараён қийинлашиши мумкинлиги ҳақида асоссиз фикрлар берилмоқда. Бу борада, ўзбек-америка бизнес форумида ҳам тўхталиб ўтилди. Яъни, Ўзбекистонни ЕОИИга аъзо бўлиши ЖСТга қўшилиш жараёнини мураккаблаштириши ва маълум бир даражада Россия томонидан мамлакатимизга сиёсий босимлар пайдо бўлиши мумкинлиги ҳақида асоссиз равишда фикрлар билдирилди.\nТаъкидлаш лозимки, ЖСТ ва ЕОИИ турли иқтисодий ташкилотлар бўлса-да, улар ўз фаолиятлари натижасида бир-бирларини тўлдириб туришларини унутмаслигимиз керак.\nБиринчидан, Ўзбекистон ЕОИИга аъзо бўлиши ёки бўлмаслигидан қатъий назар, бундай қараш нотўғри. Чунки, Ҳукуматимиз аҳоли фаровонлиги ва тинчлик-хотиржамлигини таъминлашга хизмат қиладиган мавжуд барча халқаро ташкилотлар билан ўзаро манфаатли алоқалар ўрнатишга ҳаракат қилмоқда. Янги Ўзбекистонни янгича қарашлар, очиқлик ва шу каби муҳим демократик тамойиллар асосида қайта кашф этилаётганлиги – уни жаҳон ҳамжамиятига интеграциясини кучайтириш йўлидаги зарурий қадамлардан бири сифатида эътироф этиш ўринлидир. Бу жараёнларни сўнгги йилларда амалга оширилаётган ислоҳотлардан ва иқтисодиётни бозор қонунлари асосида ривожлантиришга ҳаракат қилинаётганлигидан кўриш мумкин.\nИккинчидан, ЕОИИнинг иқтисодий ташкилот эканлигини таъкидлаш жоиздир. Бу жиҳат ташкилотга аъзо давлатлар суверенитетига таъсир этмаслиги, давлатларнинг бири томонидан бошқасига иқтисодий тазйиқ ўтказилиши мумкин эмаслиги равшан деб қараш лозим. Бу ташкилотнинг асосий мақсади ўзаро манфаатдорликдан иборат, шубҳасиз, бу ташкилотга аъзо бўлиш масаласини муҳокама қилиш ўринлидир.\nУчинчидан, ЕОИИ аъзолари бўлишлигига қарамасдан, 1998 йилдан Қирғизистон, 2003 йилдан Арманистон, 2012 йилдан Россия ва 2015 йилдан Қозоғистон Жаҳон савдо ташкилоти (ЖСТ)нинг аъзолигига қабул қилинган. Табиий савол туғилади: Ўзбекистонннинг ЕОИИга аъзо бўлиш бўлмаслиги ЖСТга аъзо бўлиш бўлмаслигига нима даҳли бор?\nАгар бу ташкилотга сиёсий тус беришга уринишлар бўлса, нега ЕОИИ давлатлари билан АҚШ ўртасида икки ёқлама стратегик ҳамкорлик тузилган.\nФикримизча, ЕОИИга аъзолик масаласини таҳлил қилишимиз билан бирга, параллел равишда, бу таҳлилларимизни Ўзбекистоннинг ЖСТга аъзолигига қўйилаётган муҳим қадам сифатида баҳолашимиз мумкин. Чунки, миллий товар-маҳсулотларимизни ЕОИИ ҳудуди бўйлаб эркин сота олишимиз имкони пайдо бўлиши ва юртимизга аъзо мамлакатлар маҳсулотларининг эркин кириб келиши рақобатбардошлигимизни оширишга хизмат қилади.\nШуни ҳам қайд этиш керакки, ЕОИИ ҳудудида маҳсулотларга (маркировка, сифат, санитария нормалари ва бошқалар) нисбатан бўлган алоҳида меъёрлар тизими ишлаб чиқилган. Шу каби талаблар турли маҳсулотларни ишлаб чиқариш жараёнида турли сифат ўзгаришларини киритишни талаб этади. Мазкур ҳолат монопол деб ҳисобланадиган айрим тармоқларнинг фаолиятини хавф остида қолдириши мумкин. Эҳтимол, бизда ҳам менежмент ва ишлаб чиқариш жараёнларини сифат жиҳатдан тубдан ўзгартириш даври етиб келгандир. Ушбу жараёнлар, ўз-ўзидан Ўзбекистонни ЖСТга аъзо бўлишига ҳам хизмат қилишига асос бўлади.\nДавлатимиз раҳбари Ш.Мирзиёев мамлакат ташқи сиёсатидаги айрим жиҳатларга тўхталиб, жумладан қуйидагиларни таъкидлади: “...изланишдамиз, мана, биз катта-катта интеграцияларга қўшилмоқчимиз. Ҳамма ҳар хил айтаяпти: мустақилликни бериб қўямиз... Ҳеч ким ҳеч қачон мустақилликни, ўзбек миллати, ким бўлишидан қатъий назар энди бермайди. Боболаримиз бошлаб берган кураш ҳозир ҳам давом этади. Лекин жилов ўзимизнинг қўлимизда. Биз бозор иқтисодиётида манфаат нуқтаи назаридан қайси йўл тўғрилигини ҳисоб-китоб қилишимиз керак. Ҳар куни. Албатта, бизнинг энг катта ҳаракатимиз - энг маъқул, энг тўғри иқтисодий манфаат йўлига кирамиз. Ким билан боришимизни халқимизнинг ўзи депутатлар билан маслаҳат қилиб... Депутат дегани - у халқимизнинг овози, халқимизнинг кўзи, халқимизнинг дарди. Халқимиз билан маслаҳатлашиб қиламиз. Йўлимизнинг тўғрилигига ишонсак, қиламиз”.\nДемак, Ўзбекистон ЖСТ, ЕОИИ каби иқтисодий ташкилотларга аъзо бўлса, бу жараён ҳаётимизга катта ўзгаришлар олиб келиши, шубҳасиз. Биз учун асосийси, ушбу ўзгаришларда миллатимиз манфаатини ҳимоя қилиб, ҳалқимиз фаровонлиги ва тинчлик-хотиржамлигини таъминлашимиз муҳимдир.\nШу билан бирга, Ўзбекистонни ЖСТга аъзо бўлиши тўғрисида халқаро экспертлар ҳам ўз муносабатини билдириб ўтганлар.\nАмерикалик консультант, АҚШ Савдо ваколатхонаси (USTR) ва Қўшма Штатларнинг Жаҳон Савдо Ташкилотидаги миссиясида узоқ йиллар масъул лавозимларда ишлаган Марк Линскотт ЖСТга аъзо бўлиш Ўзбекистон учун нега кераклигига учта сабабни айтди.\nБиринчидан, жаҳонда ЖСТга кирмаган давлатлар жуда кам қолган (164 та давлат аъзо – таҳр.). Марказий Осиёдан фақат Туркманистон ва Ўзбекистон ҳозирча ташкилот аъзоси эмас.\nЖСТга қўшилишга қизиқиш билдирмаётган КХДРни ҳисобга олмаганда, ҳатто урушлардан кейин тикланаётган мамлакатлар – Судан, Жанубий Судан, Ироқ кабилар ҳам ташкилотга кириш томон ҳаракат қилмоқда.\nИккинчидан, Ўзбекистон хориждан инвестиция жалб этишга, ўз минтақасидан ташқари ҳудудларда ҳам савдо алоқаларини ўстиришга катта эътибор қаратмоқда. ЖСТга аъзолик Ўзбекистонга кираётган инвесторлар ва мамлакатнинг савдо ҳамкорларига кафолатлар ва ошкораликни тақдим этади.\nУчинчидан, ЖСТга аъзо бўлиш Ўзбекистонга бошқа давлатларнинг ўзига алоқадор тижорий қарорлари устидан (масалан, чегара ва божлар масаласида) шикоят қилиш имконини беради. Мисол учун, Антигуа ва Барбуда ЖСТ орқали АҚШнинг савдо чекловларига қарши чиққанди. Ёки Марказий Америка мамлакатлари Европа давлатлари томонидан банан импортига жорий этилган чекловларнинг бекор қилинишига эришишган эди.\nҚолаверса, Ўзбекистон ЖСТга қўшилиб, унинг тўлақонли аъзоси сифатида халқаро савдо қоидаларини ишлаб чиқишда қатнашиш имконига эга бўлади. Таъкидлаш лозимки, Жаҳон Савдо Ташкилотига асос солинган 1995 йилдан буён ҳали бирорта давлат ундан чиқиб кетмаган.\nШунингдек, ЕОИИ аъзо бўлгандан сўнг, Ўзбекистонни Жаҳон савдо ташкилоти (ЖСТ)га аъзо бўлиши савол остида қолмайди. Сабаби, 1994 йил 21 декабрда ЖСТга аъзо бўлиш юзасидан ишчи гуруҳ тузилган, лекин 2005 йилга келиб ушбу музокаралар тўхтаб қолган эди. Шундай бўлса-да, 2019 йил бошига келиб, ушбу ишчи гуруҳнинг иши жонлантирилди ва Ўзбекистон ЖСТга аъзо мамлакатлар билан “Ташқи савдо режими” келишувини имзолаши назарда тутилган. Шу кунга қадар мамлакатимиз қатор ЖСТга аъзо давлатлар билан икки томонлама музокараларни якунига етказмоқда.\nХулоса қилиб айтганда, Ўзбекистонни ЖСТ ва ЕОИИ каби халқаро иқтисодий тузилмаларга интеграциялашуви ва аъзо бўлиб кириши мамлакатимизнинг ташқи савдодаги ўрнини мустаҳкамлашга, ҳар томонлама манфаатга йўналтирилган ҳамкорликни амалга оширишга тўлиқ имкон бериши билан ажралиб туради.\nНодир Жумаев, иқтисод фанлари доктори, профессор\nДилшоджон Рахмонов, иқтисод фанлари доктори\nЎзбекистон ва Евроосиё иқтисодий иттифоқи: мамлакат ва халқ манфаатлари йўлидаги интеграция тўғрисидаги фикрлар\nЯнги Ўзбекистоннинг янги имкониятлари: иқтисодий интеграциялашувнинг истиқболлари\nЎзбекистон капитал бозори: жорий ҳолат ва истиқболдаги вазифалар\nЎзбекистон Республикаси Президентининг Олий Мажлисга Мурожаатномаларида энг кўп қўлланилган сўзлар таҳлили\nИнфографика: Ўзбекистоннинг мева-сабзавотчилик тармоғи ЕОИИга аъзо бўлиши шароитида


Ўзбекистонга расмий ташриф билан келган Япония ташқи ишлар вазири Ёшимаса Хаяси президент Шавкат Мирзиёев ва ташқи ишлар вазири Владимир Норов томонидан қабул қилинди.\nДастлаб, кеча 29 апрель куни мартабали меҳмонни Норов Тошкент халқаро аэропортида кутиб олди ва қисқа суҳбатда томонлар ташриф кун тартибидаги асосий масалалар ва режалаштирилган учрашувлар бўйича фикр алмашди.\nШундан сўнг, Ўзбекистон президенти Шавкат Мирзиёев Япония ташқи ишлар вазири Ёшимаса Хаясини қабул қилди.\nМаълум қилинишича, Япониянинг ривожланиш ва ҳамкорлик институтларининг молиявий маблағлари иштирокидаги қўшма дастурлар портфели 7 миллиард доллардан ошган.\nЎзаро савдо ҳажми эса талаб юқори бўлган саноат ва қишлоқ хўжалиги маҳсулотларининг янги турларини етказиб бериш ҳисобига ошиб бормоқда.\nШавкат Мирзиёев олий даражадаги самарали мулоқотларни давом эттириш муҳим эканлигига тўхталиб, Япония Бош вазири Фумио Кисидага Ўзбекистонга расмий ташриф билан келиш таклифини яна бир бор тасдиқлади.\nБир неча соатдан кейин Ташқи ишлар вазирлигида Владимир Норов япониялик ҳамкасбини қабул қилди.\nKun.uz мухбирининг хабар беришича, Ёшимаса Хаяси Ўзбекистонга ташқи ишлар вазири сифатида сўнгги 12 йилда илк маротаба ташриф буюраётганини таъкидлаган.\nВладимир Норов Ўзбекистон томони умумий менталитет, анъана ва қадриятлар асосида алоҳида ишонч ва ўзаро ҳамжиҳатлик касб этган Японияни яқин дўст ва вақт синовидан ўтган ҳамкор сифатида билишини таъкидлади.\nУчрашувда «Марказий Осиё + Япония» мулоқоти самарадорлигини транспорт-логистика борасидаги ўзаро боғлиқликни мустаҳкамлаш, шунингдек, экология, таълим, фан ва соғлиқни сақлаш соҳалари бўйича қўшма лойиҳаларни ишлаб чиқиш ва амалга ошириш орқали юксалтириш муҳимлиги қайд этилди. Афғонистонда юзага келаётган вазиятга алоҳида эътибор қаратилиб, афғон халқига гуманитар ёрдам кўрсатишни давом эттириш зарурлиги таъкидланди.\nТИВда ўтган учрашувда Ўзбекистон томонидан, шунингдек, Бандлик ва меҳнат муносабатлари вазири, Халқ таълими, Транспорт, Туризм ва маданий мерос вазири ўринбосарлари ҳам қатнашди.\nKun.uz мухбирининг хабар беришича, бугун Япония бош дипломати Тошкентнинг бир қанча диққатга сазовор жойларига ташриф буюриши кутилмоқда.


12:36 / 19.07.2016\nФото: @XHNews on Twitter\nТайванда сайёҳлик автобуси иштирокидаги йирик йўл-транспорт ҳодисаси (ЙТҲ) рўй бериши натижасида 26 нафар киши ҳалок бўлди. Бу ҳақида Тайвань марказий ахборот агентлиги (CNA) берган маълумотга асосланиб, РИА "Новости" хабар қилди.\nСайёҳлик бюросининг маълумотларига кўра, автобусда Хитойнинг Ляонин провинциясидан ташриф буюрган сайёҳлар бўлган.\nБахтсиз ҳодиса маҳаллий вақт билан соат 13:00да содир бўлган. Аэропорт томон ҳаракатланаётган автобус тўсиққа урилиб, ёниб кетган.\nХитой Марказий телевидениеси (CCTV) маълумотларига кўра, тахминан 20 дақиқадан сўнг автобусдаги ёнғин ўчирилган. Автобус ҳайдовчиси омон қолган.\nТайвань ОАВ хабар беришича, автобусда 16 нафар аёл сайёҳ, 8 нафар эркак сайёҳ, ҳайдовчи ва гид бўлган, уларнинг барчаси ҳалок бўлган. Сайёҳлик гуруҳи 12 июлда ушбу оролга ташриф буюрган, 19 июль сешанба куни бу ердан кетишни режалаштирган.\nЙТҲ сабаблари ҳозирча номаълум. Мазкур ҳодиса юзасидан тергов иши олиб борилмоқда.


Самарқанд матбуот уйида ўтказилган брифингда вилоят Қишлоқ хўжалиги бошқармаси бошлиғи ўринбосари Жамшид Насриддинов пахта теримига жалб этилган терим машиналари ҳақда маълумот берди. Бу ҳақда Kun.uz мухбири хабар бермоқда.\n«Самарқанд вилоятида шу пайтгача 34 та пахта териш машинаси бор эди. Шундан 17 таси биринчи теримга жалб этишга яроқсиз ҳисобланади.\n2020 йилги пахта мавсуми учун 37 та пахта териш машинаси олиб келинмоқда. Улардан Ўзбекистонда ишлаб чиқарилган бештаси ҳозирда кластер корхоналари машина паркларида турган бўлса, хориждан олиб келинган 20 та машинани айни вақтда божхона постларида ҳужжатларни расмийлаштириш жараёни кетмоқда. Тез орада барча машиналар олиб келиниб, ишга жалб этилади», – деди Жамшид Насриддинов.\nЖ.Насриддиновга кўра, шу вақтга қадар Самарқандда пахтанинг 5 фоизи машиналарда териб олинган. Жорий мавсумда эса дастлабки ҳисоб-китобларга асосланиб, бу кўрсаткич 15 фоизга етиши тахмин қилинмоқда. Қолган 85 фоиз пахта қўлда терилади.\nПахта териш машиналари билан териб олинган ҳар бир тонна пахта хом ашёси учун 920 минг сўмдан кам бўлмаган хизмат ҳақи тўлаш белгиланган.\n#пахта териш машинаси


Морган Фримен Россияга қарши чиқди\n14:58 / 20.09.2017\nАмерикалик актёр Морган Фримен яқинда ташкил этилган «Россияни тергов қилиш бўйича қўмита» нотижорат давлат ташкилоти номидан видеомурожаат билан чиқди ҳамда АҚШ демократиясини ҳимоя қилишга чақирди.\n«Фильмнинг сценарийси шундай деб фараз қилинг: ДХҚ собиқ жосуси ўз Ватани «ҳалокатга учраганидан» қаттиқ ғазабланиб, ўч олиш учун йўл қидиради. У алғов-далғовликдан фойдаланиб, Советлар Иттифоқидан кейинги даврдаги Россияда карьера зинапояси бўйлаб юқорига қараб кўтарилади ҳамда президент бўлади. У авторитар режимни ўрнатади ва ўз нигоҳини ашаддий душманига қаратади», - деди Фриман.\nШундан сўнг видеороликда Россия президенти Владимир Путиннинг тасвири пайдо бўлади ҳамда Морган Фримен Россия раҳбарияти демократик давлатлардаги кишиларда ОАВ ва сиёсий жараёнларга шубҳа уйғотаётганини маълум қилган.\n«Бизга ҳужум қилишди. Биз уруш олиб бормоқдамиз», - дейди актёр ролик аввалида.\nБундан ташқари, Фримен АҚШ президенти Дональд Трампни Россия 2016 йилги президентлик сайловларига аралашганини тан олиш, ҳамда демократияни ҳимоя қилишга чақирди.


Бухгалтерларга ёрдам туркумидаги янги китоблар | NORMA.UZ\nБухгалтерларга ёрдам туркумидаги янги китоблар\n«Norma» нашриёти бошловчи бухгалтерлар учун Бухгалтерлар малакасини баҳолаш bir.uz тизими материалларига асосланган янги туркумдаги китобларни нашр қилишга киришди.\n2017 йилда bir.uz тизими ишга туширилгандан кейин ижтимоий тармоқлар ва norma.uz сайти фойдаланувчилари ўз шарҳларида материалларни китоб кўринишида чиқаришни сўраган эдилар. Улардан айримларини келтириб ўтамиз.\nЛания Купцова: «Мен бундай материални доимо ўзим билан олиб юришни хоҳлардим, керак бўлиб қолади. Директорга тушунтиришда ҳам асқотади, суратлари орқали эса янада осон бўлади».\nДилдора Иминохунова: «Бундай ажойиб ўқув материали учун «Норма»дан миннатдормиз. Ҳаммаси содда, тушунарли баён қилинган. Нашриётчилар ўқув материалини китоб қилиб чиқарсалар яхши бўларди. Бу китобларни кўпчилик харид қилади деб ўйлайман. Буни таклиф сифатида айтяпман».\nЎқувчиларнинг илтимосларига жавобан янги туркумдаги китоблар чиқарилди.\n– bir.uz материаллари асосида нашр қилинаётган китобларда корхона мол-мулки – пул маблағлари, асосий воситалари ва номоддий активлари, товар-моддий захиралари ва бошқалар қандай ҳисобга олиниши, корхона ходимлари билан ҳисоб-китоблар қандай амалга оширилиши, иш ҳақи қандай ҳисобланиши, хизмат сафари пуллари, турли нафақалар ва қўшимча тўловлар қандай ҳисоблаб ёзилиши кўрсатилган, – дейди туркум маҳаррири Ирина Ахметова. – Барча матнли материаллар кўргазмали (айрим ҳолларда ҳазиломуз) расмлар билан тасвирлаб берилганлиги ўқувчилар тушунишлари ва ўзлаштиришларига ёрдам беради. Китобларимизнинг яна бир афзаллиги ундаги барча материаллар ҳисобни юритишнинг аниқ тартиби кўрсатилган норматив ҳужжатларга ҳаволалар билан берилган. Ҳар бир китобнинг охирида қоидалари қўлланилган асосий норматив ҳужжатлар матнлари келтирилган. Норматив ҳужжатлар матнлари китоб нашр қилинган санадаги ўзгаришларни ҳисобга олган ҳолда берилган.\n«Учет денежных средств» («Пул маблағлари ҳисоби») деб номланган биринчи китобимиз сотувга чиқарилди. Уни knigi.uz китоб дўконида харид қилиш мумкин.\n«Асосий воситалар ва номоддий активлар ҳисоби» китоби устидаги ишлар якунига етяпти. Йил охиригача яна иккита – «Товар-моддий захиралар ҳисоби» ва «Ходимлар билан ҳисоблашишлар ҳисоби» деб номланган китобларни нашрдан чиқариш режалаштирилмоқда.\nСолиқ солишга оид китобларни нашр қилиш келгуси йил режасига киритилди. Китоблар солиқ сиёсатини такомиллаштириш концепциясида назарда тутилган солиққа оид қонун ҳужжатларидаги ўзгаришларни ҳисобга олган ҳолда тайёрланади ва нашр қилинади.\nЯнги китобларни кузатиб боринг ва уларни knigi.uz интернет китоб дўконларида харид қилинг.


«Норма Маслаҳатчи» газетасининг 2016 йил 23 август 34-сони - Gazeta.Norma.uz\n«Норма Маслаҳатчи», №34, 2016й. 23 август\n2016 йилнинг 1 октябридан бошлаб бюджет муассасалари ва ташкилотлари ходимларининг иш ҳақи, пенсиялар, стипендиялар ҳамда нафақалар миқдори ўрта ҳисобда 1,15 баравар оширилсин.\n2011 йил сентябрида декрет таътилига чиқдим, 2011 йил ноябрида биринчи фарзандим туғилди. Ишга чиқмай, яна декрет олдим – 2014 йил апрелида иккинчи фарзандим туғилди. Табиийки, мен ишда ҳозир бўлмаган бутун даврда лавозимимда (иш ўрнимда) бошқа ходим ишлаган. Иш ўрним (лавозимим) сақланиб қолдими? Қачон ишга чиқишим мумкин? Бунинг учун нима қилишим керак?\nМеҳнат шартномаси билан йиллик меҳнат таътили 24 иш куни этиб, 15 асосий ва 9 қўшимча кунга бўлмаган ҳолда белгиланган. Меҳнат кодексининг 143-моддасига мувофиқ, йиллик асосий таътил биринчи иш йили учун 6 ой ишлангандан кейин берилади. 1. «Асосий таътил» тушунчаси қанча кунни назарда тутади, муайян компанияда белгиланган кунларними ёки Меҳнат кодексида назарда тутилган 15 кунними? 2. 6 ой ўтгач биринчи йил ишлаган ходимга у билан тузилган меҳнат шартномасида назарда тутилган 24 кунлик таътилни бирйўла бериш мумкинми?\n2016 йил февралида МЧЖ ва хусусий корхона 100 млн сўмлик юкни ташиш шартномасини тузиш хусусида музокаралар ўтказдилар. Томонлар юкни сақлаш учун МЧЖ ижарага олган омбордаги юкнинг дастлабки туркуми МЧЖга берилиши ва жойлаштирилиши ҳақида олдиндан келишиб олдилар. Ушбу аҳдлашувни бажариш мақсадида МЧЖ омборхонани ижарага олди ва 1 млн сўм ижара ҳақини тўлади. Ижара шартномасининг умумий суммаси 5 млн сўмни ташкил этди. 2016 йил март ойида ХК МЧЖни импорт юкнинг қиймати ошгани ҳамда вақтинчалик молиявий қийинчиликлар туфайли шартнома туза олмаслиги ҳақида хабардор қилди. ХКнинг важ-далилларига қўшилмаган МЧЖ 2016 йил апрелида ХКни ташиш шартномасини тузишга мажбур этиш, омборхона ижараси учун тўланган 1 млн сўмни ва суд харажатларини ундириш ҳақидаги даъво билан хўжалик судига мурожаат қилди.\nИжарага берувчи (МЧЖ) ва ижарачи (ХК) 2016 йил январда 80 кв.м майдонга эга бўлган офис учун хонани 4 ой муддатга ижарага бериш ҳақида шартнома туздилар. Шартнома суммаси – 12 млн сўм. 2016 йил апрелда коммунал хизматлар тарифлари ошганлиги муносабати билан шартнома қоидаларига биноан ижарага берувчи ўтган ойдагига кўра 400 минг сўмга ортиқ бўлган ижара тўловига счёт тақдим этди. Шунда ижарачи ижара тўловини ошириш учун шартномага қўшимча битим тузиш зарур эканлиги сабабли ижарага берувчига ижара ҳақини янги нархда тўламаслигини айтди. Ижарачининг важ-далилларига қўшилмаган ижарага берувчи 2016 йил июнда 800 минг сўм асосий қарз (апрель ва май учун) ҳамда суд харажатларини ундириш даъвоси билан хўжалик судига мурожаат қилди.\nМен фамилиям ва отамнинг исмини ўзгартирдим, энди барча ҳужжатларни, шу жумладан Uzcard тизимидаги иш ҳақи картасини ўзгартириш керак. Банк фамилиям ва отамнинг исмини ўзгартиришим сабаби кўрсатилган қандайдир ҳужжатни тақдим этишимни талаб ¬қиляпти. Паспортим ва ТИИБ маълумотномаси камлик қилармиш. Бунда картани алмаштириш учун талаб этиладиган ҳужжатлар рўйхатини белгиловчи қандай расмий меъёрий ҳужжат борлигини айтишмаяпти. Фамилия ва отасининг исми ўзгартирилганда иш ҳақи карточкасини алмаштириб беришлари учун банкка қандай ҳужжатларни тақдим этиш зарур?\nАгар хотин квартирани эри билан никоҳдан ўтгунга қадар сотиб олган бўлса, суднинг ҳал қилув қарори билан собиқ эрини унинг розилигисиз пропискадан чиқариши мумкинми?\nТегишли шартномасиз, яъни тарафларнинг ёзма аҳдлашувисиз бажарилган ишлар учун қарздор корхонадан қарзни ундириш тартиби қандай?\nҲали ҳамон эсимда, кўчаларимиздан (у пайтларда йўллар минглаб «шошқалоқ» автомобиллар билан тўлиб тошмаган эди) шаҳар троллейбуслари оҳисталик билан «сузиб» юрарди. Албатта, вақт ўтган сайин бу «оғир карвон» уловлар қизғин йўл ҳаракатига тўсқинлик қила бошлади. Бироқ айнан секин юриши билан троллейбуслар кўчаларимизнинг энг хавфсиз транспорт воситаси эди – улар трамвайдан хавфсизроқ бўлган, чунки уларнинг ҳаракатчанлиги кўпроқ бўлиб, ҳатто «шох»ларини токдан узиб қўйса ҳам ўз йўналишида давом этиши мумкин эди.


Февалган п narxi - Toshkent va butun O'zbekiston bo'yicha\nФевалган П РАСТВОР ДЛЯ ИНФУЗИИ 1% 100мл №1\n6 150 so'mdan\nФевалган асосан аналгезияловчи (оғриққолдирувчи) ва антипиретик (иситмани туширувчи) таъсирларга эга. Марказий нерв тизимида циклооксигеназа I ва II фаоллигини блоклаб оғриқ ва ҳароратни бошқариш марказларига таъсир қилади. Периферик тўқималарда простагландинлар синтезига таъсир кўрсатмайди, шунинг учун сув-туз алмашинувига (натрий ҳамда сувни тутилишида) ва меъда-ичак йўллари шиллиқ қаватига салбий таъсир кўрсатмайди.\nҚон плазмасидаги максимал концентрациясига (Сmax) 15 минутдан сўнг эришилади ва у 15-30 мкг/мл ни ташкил қилади. Тақсимланиш ҳажми (Vp) – 1 л/кг. Плазма оқсиллари билан кучсиз боғланади. Гематоэнцефалик тўсиқ орқали ўтади.\nЖигарда глюкуронидлар ва сульфатлар ҳосил қилиб, билан метаболизмга учрайди. Озгина қисми (4%) цитохром P450 ёрдамида оралиқ метаболит (N-ацетилбензохинонимин) ҳосил қилиш билан парчаланади, у нормал шароитда қайтарилган глутатион ёрдамида тез зарарсизлантирилади ва цистеин ва меркаптопурин кислотаси билан боғланганидан кейин сийдик орқали чиқарилади. Оғир интоксикация ҳолатларида ушбу токсик метаболитнинг концентрацияси ортади. Ярим чиқарилиш даври (T1/2), катталарда 2,7 соат, болаларда – 1,5-2 соат, янги туғилган чақалоқларда – 3,5 соатни ташкил қилади. Умумий клиренси – 18 л/соат. Асосан сийдик орқали чиқарилади; қабул қилинган дозанинг 90% – 24 соат давомида глюкуронид (60-80%) ва сульфат (20-30%) кўринишида чиқарилади. 5% дан камроғи ўзгармаган ҳолда чиқарилади.\nАлохида клиник ҳолатлардаги фармакокинетикаси\nОғир буйрак етишмовчилигида (креатинин клиренси (КК) минутига 10-30 мл дан кам) парацетамолни чиқарилиши бир мунча секинлашади, T1/2 2-5,3 соатни ташкил қилади. Оғир буйрак етишмовчилиги мавжуд бўлган беморларда глюкуронид ва сульфатни чиқарилиш тезлиги, буйраклар фаолияти нормал бўлган беморларга қараганда 3 марта кам.\nўртача жадалликдаги оғриқ синдромини, айниқса жарроҳлик аралашувларидан кейинги оғриқни қисқа муддатли даволаш;\nинфекцион-яллиғланиш касалликлари фонида иситма синдромини қисқа муддатли даволаш учун қўлланади;\nпарацетамол оғриқни тез бартараф қилиш учун, шу жумладан перорал юбориш қийин бўлган холатларда қўлланади;\nБолалар: операциядан кейинги даврда оғриқ ва гипертермияни симптоматик даволашда қўлланади.\nКекса ёшдаги шахсларда, болалар ва жигар етишмовчилиги бўлган пациентларда, сурункали алкоголизм ҳолатларида, алиментар дистрофияферментатив фаоллиги камайган алиментар дистрофия мавжуд шахсларда токсик таъсирининг хавфи ошади.\nДоза ошириб юборилишининг ўткир белгилари парацетамол юборилганидан кейин 24 соат давомида: меъда-ичак фаолиятини бузилиши (диарея, иштаханинг пасайиши, кўнгил айниши ва қусиш, қорин соҳасида нохуш ҳис ва/ёки абдоминал оғриқлар), тери қопламининг рангсизлиги ривожланади. Парацетамол юборилганидан 12-13 соатдан кейин жигар трансаминазалари фаоллигини, лактатдегидрогеназа ва билирубин даражасини ошиши, шунингдек, протромбин даражасини камайиши аниқланади. Катталарга 7,5 г ва ундан катта ёки болаларга 140 мг/кг дан катта бир марта юборилганда жигарнинг тўлиқ ва қайтмас некрози, жигар етишмовчилигини ривожланиши, метаболик ацидоз ва энцефалопатия билан кечувчи гепатоцитларни цитолизи юз беради, бу эса комага ва ўлимга олиб келиши мумкин.\nЖигарни шикастланишининг клиник белгилари одатда дастлаб икки кундан сўнг намоён бўлади ва 4-6 кундан сўнг энг юқори даражага етади. Кам ҳолларда жигар фаолиятини бузилиши шиддат билан ривожланади ва буйрак етишмовчилиги (тубуляр некроз) билан асоратланади.\nДозани ўткир ошириб юборилишини даволаш: SH-гуруҳи донаторларни ва глутатион синтези ўтмишдошлари – метионинни (дозани ошириб юборилганидан 8-9 соат кейин) ва N-ацетилцистеинни (12 соатдан кейин) юбориш. Метионин ва N-ацетилцистеинни кейинги юборилишига заруратни, парацетамолнинг қондаги концентрациясига, хамда, уни юборилганидан кейинги ўтган вақтига кўра аниқланади.\nЮбориш усули – вена ичига (в/и), бир марта, инфузия кўринишида15 минут давомида.\n0,9% ли натрий хлориди эритмаси ёрдамида қўшимча суюлтириш мумкин, энг кўпи – 10 мартагача. Бундай суюлтирилган эритмани тайёрлаганидан сўнг 1 соат давомида (инфузия вақтини ҳам ҳисобга олганда) ишлатиш лозим.\nБолалар. 1 ёшдан бошлаб, тана вазни 10 кг дан ортиқ бўлган болаларда, фақат операциядан кейинги беморлардаги оғриқ ва гипертермияни симптоматик даволаш учун қўлланилади.\nПрепаратни болаларда қўллашда инфузияни бошлашдан олдин флакондан препаратни ортиқчаси олиб ташланади ва бир марталик дозага ҳажмдаги эритма қолдирилади.\nТурли ёш гуруҳидаги пациентлар учун Парацетамолнинг тавсия этилган дозалари\nТавсия этилган дозага қатъиян амал қилинсин.\nПрепаратни юборишлар орасидаги минимал вақт оралиғи 4 соатни ташкил қилиши лозим.\nПарацетамолнинг дозаси Тана вазни 10 дан 33 кг гача бўлган болалар Тана вазни 33 дан 50 кг гача бўлган болалар, ўсмирлар, катталар Тана вазни 50 кг дан юқори бўлган ўсмирлар ва катталар\nБир марталик доза Бир марталик в/и юбориладиган инфузия\n15 мг/кг ёки 1,5 мл эритма/кг\nБир марталик в/и юбориладиган инфузия\n1 г ёки 100 мл эритма (1 та флакон)\nМаксимал суткалик доза 60 мг/кг (6 мл/кг) дан, катта эмас, аммо кўпи билан 2 г (200 мл) юборилади. 60 мг/кг (6 мл/кг) дан катта эмас, аммо кўпи билан 3 г (300 мл) юборилади. Кўпи билан 4 г (400 мл) юборилади.\nЭслатма: ҳар бир вазн тоифасидаги максимал суткалик доза, хар бир тоифа беморлар учун максимал вазн ҳисобидан кўрсатилган.\nЎзига хос клиник ҳолатларда қўллаш усули ва дозалари\nЖигар ёки буйрак фаолиятини бузилиши, Жильбер синдроми бўлган пациентларда ва кекса ёшдаги шаҳсларда препаратни юборишлар ўртасида интервал 8 соатни ташкил қилиши керак, бунда суткалик дозани камайтириш лозим.\nАллергик реакциялар: ўта юқори сезувчанлик реакциялари, Квинке шиши. Кам ҳолларда терида оддий ёки уртикар тошма кузатилиши мумкин.\nОвқат ҳазм қилиш тизими томонидан: жигар ферментлари фаоллигини ошиши (одатда сариқлик ривожланишисиз).\nҚон яратиш тизими томонидан: тромбоцитопения, лейкопения, нейтропения.\nпарацетамол ёки пропацетамол гидрохлоридга (парацетамолнинг ўтмишдоши) ёки препаратнинг ҳар қандай бошқа компонентига ўта сезувчанлик;\nоғир буйрак етишмовчилиги – креатинин клиренси минутига 30 мл дан кам бўлганда;\nсурункали алкоголизмда (шу жумладан жигарнинг алкоголли шикастланишда);\nхавфсиз гипербилирубинемияларда (шу жумладан Жильбер синдромида);\nалиментар ҳолдан тойишда (жигарда глютатион захирасини камайишида);\nкекса ёшдаги беморларда эҳтиёткорлик билан қўллаш керак.\nТаркибида парацетамол ёки пропацетамол мавжуд бўлган препаратлар билан бир вақтда қўлланилмасин.\nЖигар микросомал оксидланиш индукторлари (фенитоин, этанол, барбитуратлар, рифампицин, фенилбутазон, трициклик антидепрессантлар) гидроксидланган фаол метаболитларни ҳосил бўлишини оширади, бу эса ҳатто парацетамолнинг дозаси бироз ошириб юборилганда ҳам, оғир интоксикация ривожланишига олиб келиши мумкин.\nБарбитуратларни узоқ вақт ишлатилиши парацетамол самарадорлигини камайтиради.\nБошқа носпецифик яллиғланишга қарши воситалар (НЯҚВ) билан узоқ вақт давомида бирга қўлланилиши нефропатия, буйракнинг папилляр некрози ва буйрак етишмовчилигининг терминал босқичи ривожланиши хавфини оширади.\nСалицилатлар парацетамолни организмдан ярим чиқарилиш даврини ошириши мумкин.\nДифлунисал парацетамолнинг қон плазмасидаги концентрациясини 50% га оширади (гепатотоксиклик ривожланиш хавфи) ошади.\nПробенецид глюкурон кислотаси билан конъюгацияни ингибиция ингибиция қилиш йўли орқали парацетамолнинг клиренсини баробар камайишини чақиради. Пробенецид билан бирга қўлланганида парацетамолнинг дозасини камайтирилишини кўриб чиқиш лозим.\nПарацетамолни перорал антикоагулянтлар (варфарин) билан кунига 4 г дан 4 кун давомида бир вақтда қўлланилиши халқаро меъёрлашган нисбат (ХМН) ни бироз ошишига олиб келиши мумкин. Бундай ҳолатда, парацетамол ва антикоагулянтларларни бир вақтда қўллаш давомида, шунингдек парацетамол билан даволаш тўхтатилганидан 1 ҳафта кейин ҳам ХМНни назорати амалга оширилиши керак.\nПарацетамол билан этанолни бирга қўлланганда ўткир панкреатит ривожланиш хавфи ошади.\nМикросомал оксидланиш ингибиторлари (шу жумладан циметидин) гепатотоксик таъсир хавфини камайтиради.\nФлакон бутунлиги бузилганда ва эритма тиниқлиги ўзгарганда ишлатиш таъқиқланади. Препарат бир мартада қабул қилинади, қолгани тўкиб юборилади. Очиқ ва ишлатилмаган препарат бартараф қилиниши лозим.\nПлазмадаги глюкоза ва сийдик кислотасининг миқдорини аниқлашда лаборатор текширув кўрсаткичларини ўзгартириши мумкин.\nУзоқ вақт даволанганда периферик қон манзарасини ва жигарнинг функционал ҳолатини назорат қилиш лозим.\nПрепаратни қўллаш вақтида алкоголни истеъмол қилиш мумкин эмас. Алкоголли гепатози бўлган беморларда жигарни шикастланишини ривожланиш хавфи ошади.\nҲомиладорлик даврида, унинг она соғлиги учун тахмин қилинаётган фойда, ҳомилада кузатилиши мумкин бўлган хавфдан устун деб ҳоллардагина қўлланади.\nПрепаратни қўллаш давомида ҳомиладор аёл синчков кузатувда бўлиши лозим.\nМуолажа давомида кўкрак билан эмизишни тўхтатиб туриш керак бўлади, чунки парацетамол кўкрак сутига ўта олади.\nПрепаратни болалар ололмайдиган жойда сақлансин ва яроқлилик муддати тугаганидан сўнг ишлатилмасин.\nҚуруқ, ёруғликдан ҳимояланган жойда, 15-30°C ҳароратда сақлансин.


АҚШ қўшинлари Ливия исёнчилари ўғирлаган танкерни ишғол қилди\n27 июн 2022, Тошкент вақти: 02:09\nАҚШ денгиз пиёда қўшинлари исёнчилар назоратидаги Ливия портлардан бирида бортига нефть ортган танкерни ишғол қилдилар.\nАҚШ Давлат департаменти душанбага ўтар кечаси Қибрис ороли яқинида амалга оширилган амалиётда ҳеч кимга зиён етказилмаганини баён қилди. Баёнотда айтилишича, танкерни қўлга олиш амалиёти Ливия ва Қибрис ҳукуматлари илтимосига кўра ҳамда АҚШ Президенти Барак Обама санкцияси билан амалга оширилган.\nАҚШ расмийларига кўра, танкерга ортилган нефть Ливия ҳукуматига қарашли Миллий Нефть ширкатига тегишли бўлган. Шунингдек айтилишича, Шимолий Корея байроғи остида сузган кема шу ой бошида ливиялик уч нафар қуролли шахс томонидан қўлга олиниб, Ас-Садира портида ноқонуний тарзда нефтни ортиб олган.\nЎтган ҳафта Ливия ҳарбийлари нефтнинг танкерга ортилишини тўхтата олмагани ортидан мамлакат парламенти бош вазир Али Зейданни ишдан олди.


Ўзбекистонда “Пежо Ситроен” компанияси ҳамкорлигида янги автомобил заводи қурилади - Sharh.uz\nБош саҳифа|Иқтисодиёт|Ўзбекистонда “Пежо Ситроен” компанияси ҳамкорлигида янги автомобил заводи қурилади\nЎзбекистонда “Пежо Ситроен” компанияси ҳамкорлигида янги автомобил заводи қурилади\nБу ҳақда 13 июнь куни имзоланган Ўзбекистон Республикаси Президентининг “Хориж инвестицияси иштирокида “Uzbekistan Peugeot Citroen Automotive” корхонасини ташкил этиш тўғрисида”ги 3053-сонли қарорида белгиланган.\nҲужжатда Ўзбекистонда келгусида автомобил ишлаб чиқариш саноатини барқарор ривожлантириш, уни жаҳонда етакчи енгил автомобил ишлаб чиқарувчи “Пежо Ситроен” компанияси билан интеграциялашувини таъминлаш мақсадида ҳамкорликда корхона ташкил этиш режалаштирилган.\nБунда 2017 йил 16 майда Францияда “Ўзавтосаноат” АК ва “Peugeot Citroen Automobiles S.A.” компанияси ўртасида бошланғич капитали қарийб 30 млн еврони ташкил этувчи “Uzbekistan Peugeot Citroen Automotive” (UzPCA МЧЖ) масъулияти чекланган жамиятини ташкил этиш тўғрисидаги келишуви асос қилиб олинган.\nЯнги автомобил корхонаси учун Жиззах вилоятида, “Жиззах” эркин иқтисодий зонасида 45 гектар ер ажратилиши белгиланган.\nШунингдек, ҳужжатда корхона қурилиши, техникалар олиб келиш масаласида 10 йилгача турли бож, солиқлардан озод қилиниши кўзда тутилган.\nUzbekistan Peugeot Citroen Automotive”\nҲаракатлар стратегиясини рўёбга чиқаришнинг ҳуқуқий асоси Пинҳона таҳдид ёҳуд ҳалокатга элтувчи сақичлар ҳақида


Шавкат Мирзиёев таътилдан қайтди. Президент Марказий ҳарбий округ артиллерия бригадасини бориб кўрди\nШавкат Мирзиёев 11 январь куни Жиззах вилоятига борди. Бу ҳақда Президент матбуот хизмати хабар берди.\nҚайд этилишича, давлати раҳбари дастлаб Марказий ҳарбий округнинг артиллерия бригадасини бориб кўрган. Мазкур ҳарбий қисмда катта ҳажмдаги қурилиш ва таъмирлаш ишлари амалга оширилиб, барча замонавий қулайликлар яратилган. Қуролли Кучлар Олий Бош Қўмондони Шавкат Мирзиёев ушбу шароитларни кўздан кечирган.\n«Асосий мақсадимиз — халқ билан армия бирдамлиги. Ҳарбий қисмлар эшиклари эл учун очиқ бўлиши керак. Миллий армиямизнинг нури, маънавияти ҳаммага етиб бориши зарур. Ёшларни бу ерга олиб келиб кўрсатиш, ўргатиш керак. Бу уларни ватанпарварлик руҳида тарбиялаш, мамлакатимиз тарихи ва қудрати ҳақида билимларини бойитишга хизмат қилади. Бундан ота-оналар ҳам хурсанд бўлади», — деди Президент.\nЎқув биноси энг илғор ҳарбий тайёргарлик талабларига мос жиҳозланган. Ўқув тренажёрлари жанговар вазиятга максимал яқинлаштирилган. Давлат раҳбари аскарларнинг ўқув-машғулотларини кўздан кечирган. Ҳарбий билим ва кўникмаларни мактаб давриданоқ тўғри йўлга қўйиш, ҳарбий билим юртлари билан ҳарбий округлар ўртасидаги алоқани кучайтириш муҳимлиги таъкидланган.\nМутасаддиларга бугун дунёда кузатилаётган хавф-хатарлардан келиб чиқиб, жанговар тайёргарликни янги поғонага кўтариш, хориж тажрибасини ўрганиш, энг илғор ахборот технологияларини ўзлаштириш бўйича кўрсатмалар берилган.\nТаъкидланишича, ётоқхоналарда ҳарбий хизматчиларнинг яшаши, дам олиши, вақтини мазмунли ўтказиб, билимларини мустаҳкамлаши учун барча қулайликлар бор. Ҳарбий қисм ошхонасига хизмат кўрсатиш бўйича аутсорсинг тизими жорий қилинган. Бу аскарларнинг ҳамма вақти ва куч-ғайратини профессионал тайёргарликка қаратиш имконини бермоқда.\nШавкат Мирзиёев ҳарбий қисмдаги тиббиёт пунктини кириб кўрган. Бу ерда ҳарбий хизматчилар ва уларнинг оила аъзоларига малакали хизмат кўрсатилмоқда. Президент ушбу пунктдаги ускуна ва кадрлар салоҳиятидан фойдаланиб, ҳарбий қисм яқинидаги Олмачи маҳалласи аҳолисини тиббий кўрикдан ўтказиш, халқ саломатлигини мустаҳкамлашга ҳисса қўшиш зарурлигини таъкидлади. Шунингдек, Мудофаа вазирлигининг захираси сифатида ҳар бири 500 ўринлик иккита мобил госпиталь ташкил этиш бўйича топшириқ берилган.\nЭслатиб ўтамиз, Президент Шавкат Мирзиёев 2021 йил 4 январдан қисқа муддатли меҳнат таътилига чиққанди. Давлат раҳбарининг таътили Ўзбекистон ҳудудида ўтказилиши режалаштирилгани хабар қилинган.


Sharq гуруҳи билан суҳбат\nДоим самимий табассуми ва қалбга яқин тароналари ила мухлислар кўнглидан жой эгаллаган Sharq гуруҳи вакиллари билан концерт олди дилдан суҳбат қурдик.\n- Бу йил биргаликдаги ижодингизга 10 йил бўлади. Илк концертингиз ҳақида маълум қилдингиз. Нега дастурни айнан «Икки юрак» деб номладингиз?\nСарвар Акбаров: Ҳақиқатдан ҳам бу йил гуруҳимизга Татьяна келиб қўшилганига 10 йил бўлади. Узоқ вақтдан бери концерт дастури тақдим этиш ниятида эдик. Лекин, турли хил сабаблар билан амалга ошмаётган эди. Бу йилга насиб қилган экан.\nТатьяна Зайцева: Дастуримизни «Икки юрак» деб номлашимизга сабаб, биз бир гуруҳ бўлишимизга қарамай, икки алоҳида қалб эгаларимиз. Ва шу куни ижодимиз мухлислари билан дилдан суҳбат қуриш ниятидамиз. Биз ўз мухлисларимиз билан ўз дунёқарашимиз, туйғуларимиз ва ижодимизни баҳам кўрмоқчимиз.\n- Концертга тайёргарлик жараёнлари ҳақида икки оғиз. Мухлислар учун қанақадир совғалар бўлиши кутилмоқдами?\nТ.: Биз бу концертга ортиқча ҳовлиқмаларсиз ёндашишга ҳаракат қилдик. Бу концерт ўн йиллик меҳнатимизнинг тантанаси бўлади. Биз айнан бугунги кунда нимага қодир бўлсак, шуни кўрсатишга ҳаракат қиламиз. Балки келажакда бундан ҳам юқори даражадаги дастурлар тақдим этармиз.\n- Ўзбек шоу-бизнесида қайси хонандалар ижодига бефарқ эмассиз. Бир сўз билан айтганда, кимларни мириқиб тинглайсиз?\nТ.: Биз иккаловимиз ҳам Севара Назархоннинг ижодларини жуда ҳурмат қиламиз ва ҳар бир қўшиқларини севиб тинглаймиз. Мен Юлдуз Усмонованинг ашулаларида катта бўлганман. Уларнинг қўшиқларини доим севиб куйлардим. Ўзбек тилини ўрганишни уларнинг ашулалари билан бошлаганман.\nС.: Эстрадамиз асосчиси Ботир Зокиров, «Ялла» ансамблининг етук хонандаси Фарруҳ Зокировнинг қўшиқларини севиб тинглайман.\n- «Бугунги эстрада қўшиқлари саломатликка фойда экани исботланди. Ўттиз йилки ногиронлик аравачасига михланган киши фалон гуруҳнинг концертида... шартта ўрнидан туриб, чиқиб кетди», деган эди адабиётшунослардан бири. Бу каби кинояга сизнинг муносабатингиз?\nС.: Биласизми, яхши ижодкорлар ҳам бор. Шунчаки, олдин санъаткорлар танилиш учун радио, телевидение эфирларидан фойдаланишган бўлса, ҳозир интернет тармоғи ривожланиши натижасида танилиш осон бўлиб қолди. Профессионал қўшиқчилар билан тенгма-тенг ҳаваскорлар ҳам ўз ижод маҳсулини интернет орқали дарров кенг оммага танитиш имконига эга бўлдилар. Лекин, бу дегани бутун бошли эстрада шу даражага тушиб кетди дегани эмас. Сифатли қўшиқлар яратаётганлар ҳам талайгина.\n- Хўш, қачон томошабинни миллий қўшиқчиликка қайтариш имкони бўлади. Бу учун нима қилиш даркор?\nС.: Ҳозирда мақомчиликни ривожлантириш учун катта саъй-ҳаракатлар олиб борилмоқда. Президентимизнинг «Ўзбек миллий мақом санъатини янада ривожлантириш чора-тадбирлари тўғрисида»ги қарори билан Фарғонада Мақом мактаби очилди. 2018 йилдан бошлаб, ҳар икки йилда бир марта Шаҳрисабз шаҳрида Халқаро мақом анжуманининг ўтказилиши режалаштирилган. Энг кераклиги мақомга қизиқиш катта. Биз ҳам ўз навбатида қўлимиздан келганча мақомчиликни ривожлантиришга ўз ҳиссамизни қўшиш ниятидамиз. Ҳар бир альбомимизда камида битта мақом бўлишини режалаштирганмиз.\n- Сарвар ака Сизни яккахон хонанда сифатида ҳам эслаймиз. Ўша даврда яратган тароналарингиз жуда машҳур бўлган. Лекин ижодингизни дуэт тарзида давом эттиришга қарор қилдингиз. Бунга нима сабаб бўлди?\nС.: Техникумни анъанавий қўшиқчилик йўналиши бўйича тугатганман. 1999 йилда Консерваторияга ўқишга кирдим. Овозимни эшитиб кўриб, Академик вокал йўналишида таҳсил олишим кераклигини маслаҳат беришди. Ўша дамларда Мурод исмли курсдошим билан дўстлашиб, гуруҳ тузишга қарор қилдик. Сабаби ўша пайтларда Backstreet Boys, ’N Sync деган гуруҳлар жуда оммалашган эди. Уларга ҳавас қилиб, ўзимиз ҳам гуруҳ ташкил қилганмиз.\n- Татьяна билан илк танишишингиз қандай кечган?\nС.: Татьянани илк марта давлат тадбирида кўрганман. Ундан олдин телевизорда ҳам кўрган эдим, лекин гуруҳ тузиш, устига-устак оила қуриш тушимга ҳам кирмаган эди.\nТ.: Бир тадбирда, саҳна ортида турганимда жуда чиройли овоз эшитганман. Саҳнада Сарвар куйлаётган эди. Унда бир-биримизни танимас эдик. Бу бизнинг илк учрашувимиз эди. Лекин танишмаганмиз, шунчаки бир-биримизни кўрганмиз. Кейинчалик Сарвар гуруҳга қиз вокалист қидираётганини эшитганлар мени таклиф қилишган. Таклифни менга билдиришганда, мен рад жавобини берганман. Чунки ўша пайтларда мен ҳаётда ўз ўрнимни қидириш билан банд эдим. Қўшиқчиликни ташлаб, аэропортга ишга кирган эдим. Лекин, бир ой аэропортда ишлаб кўриб, бу менинг ишим эмаслигини, мен куйлаш учун яралганимни тушуниб етдим ва Сарварнинг таклифини қабул қилдим.\n- Айтингчи, бир-бирингизнинг қайси жиҳатларингизни кўпроқ ҳурмат қиласиз?\nС.: Режалаштирган ишим амалга ошмай қолса, асабийлашаман. Ўзимни чалғитишга ҳаракат қиламан-у, лекин барибир ичимни кемириб туради. Шунақа пайтларда Татьяна қувноқлиги билан кўнглимдаги бор ғуборларни тарқатиб, кайфиятимни кўтаради.\nТ.: Сарвар жиддий, узоқни кўра оладиган, режа билан иш кўрадиган инсон. Бу жуда яхши хислат деб ҳисоблайман.\n- Фарзанд тарбиясига кўпроқ ким вақт ажратади?\nС.: Иккаламиз учун ҳам фарзанд тарбияси – маъсулият. Ҳар иккимиз бирдек вақт ажратишга ҳаракат қиламиз. Ўғил бола бўлгани сабабли, тарбиясини албатта, ўз қўлимга олгим келяпти. Бир сўзли, ваъдасига вафоли, оқ билан қорани ажрата оладиган, ота-онасига меҳрибон фарзанд бўлсин дейман.\nТ.: Биз банд бўлган маҳал бувижонлари, энага ёрдам беради.\n- Сарвар ака фарзандли бўлганингиздан кейин Татьянада қандай ўзгаришларни сездингиз?\nС.: Ҳар доимгидан босиқроқ бўлди. Олдин ўзи устида шахс сифатида ишлаган бўлса, ҳозир она сифатида ишлашни бошлади. Болалар тарбияси ҳақида китоблар ўқишни бошлади.\n- Татьяна сизчи? Сарвар акада кандай ўзгаришлар сездингиз?\nТ.: Янада улғайди, янада жиддийлашди. Фарзанд тарбиясида ҳам, ўзаро муносабатларимизда ҳам ўзининг аниқ нуқтаи назари ва позицияси бор.\n- Характерингизни ўхшаш тарафлари борми?\nС.: Албатта, бор. Қандай ишга қўл урмайлик, муҳаббат билан ёндашамиз. Ёқмаган ишни бошлаб ҳам ўтирмаймиз.\nТ.: Икковимиз ҳам ҳақиқат тарафдоримиз. Доим рост гапиришга ҳаракат қиламиз. Ёлғонни ёмон кўрамиз. Жуда ҳам ишонувчанмиз.\n- Ишонувчанлигингиз панд берганми? Ва панд еган инсонингизга яна ишона оласизми?\nТ.: Панд еган пайтларимиз ҳам бўлган. У инсонга яна ишонишга ҳаракат қиламиз. Унинг яхши тарафларини қидирамиз. Унинг ўзгаришига ишонамиз.\nС.: Ҳар бир инсон адашиши мумкин. Адашган инсонни ҳаётингиздан юлиб ташлашга шошилиш керак эмас. Вақти-соати келиб, у инсон хатосини тушуниб етади ва қилган ишидан пушаймон бўлади.\n- 8 март яқинлашиб келмоқда. Татьянага совға танлашда нималарга эътибор берасиз?\nС.: Совға сюрприз бўлса янада ёқимлироқ бўлади. Татьянада менга яна бир жуда ёқадиган тарафи – арзимаган совғагаям жуда хурсанд бўлади. Уни хурсанд қилиш осон.\n- Ва 8 март байрами муносабати билан аёлларга табрикларингизни етказишингиз мумкин.\nС.: Аёл – бу она, опа, сингил, рафиқа. Аёл – нозик ҳилқат. Доим соғ-саломат бўлишсин, юзларидан кулгу-табассум аримасин. Барча аёлларга оналик бахти насиб этсин.\nСуҳбат Cookbook қаҳвахонасида бўлиб ўтди. Масканга ўз миннатдорчилигимизни билдирамиз.\nНашр санаси: 09-03-2018\nШоу-бизнес сўнгги янгиликлари\nШаҳзода&Марат бахт тўйидан


Турпнинг 7 фойдали хусусияти\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Турпнинг 7 фойдали хусусияти\t12:04, 10 октябрь 2016\tТурпнинг 3 ҳил тури бор: қора (қишки) турп, яшил (Марғилон) турпи ва дайкон (япон) турпи. Турп таркибида Б1, Б2 витаминлари мавжуд. Бир дона турпда 1,9 гр. оқсил, 0,2 гр. ёғ, 6,5 гр. углеводлар бор. 1. Турп шарбати ва асал (1:1) аралашмасини ўт пуфагидаги тошлардан халос бўлиш учун ичинг. Бир кунда 0,5 ош қошиқдан бошлаб 2 ош қошиққача етказинг. Муолажа муддати –10 кун.\n2. Йўталга қарши турпни юпқа қилиб кесиб, устига шакар сепинг-да, ярим кунга қолдиринг. Чиққан шарбатини бир ош қошиқдан ҳар соатда қабул қилинг. Бу йўл билан йўталингизни тез ва осон даволайсиз.\n3. Турпни майда бўлакларга бўлинг, идишга солиб, шакар сепинг ва дуxовка печига 2 соатга қўйинг. Пайдо бўлган шарбатни докадан ўтказиб олиб, 2 чой қошиқдан 3-4 мартадан таомланишдан аввал ва уxлашдан олдин ичсангиз, шамоллашлардан қутуласиз.\n4. Турпни қуйидаги касалликларда истеъмол қилмаган маъқул:\nингичка ва йўғон ичак яллиғланишида;\nошқозон ва 12 бармоқли ичак ярасида;\nжигар ва буйрак касалликларида;\n5. Озиш учун турпдан тайёрланган енгил салатлардан тамадди қилинг. Турпнинг очлик ҳиссини камайтирувчи хусусияти ҳам бор.\n6. Агар иштаҳангиз йўқ бўлса, ҳар кунги таомномангизга, албатта, яшил турпни қўшинг.\n7. Камқонмисиз, у ҳолда турп, лавлаги ва сабзидан тайёрланган шарбатни ичинг.


Адлия вазирлиги Ўзбекистондаги қабристонлар ҳолатини ўрганди\n14.05.2019 10:33 0 1510\nАдлия вазирлиги Жамоатчилик билан алоқалар бўлими мамлакатимиздаги қабристонлар ҳолати улардаги муаммолар юзасидан таҳлилини эълон қилди.\nҲозирда Ўзбекистон Республикаси ҳудудида жами 10.457 та қабристонлар фаолият юритмоқда.\nТаҳлиллар натижаси қабристонлардан фойдаланиш, уларни сақлаш ва ободонлаштириш бўйича қуйидаги тизимли муаммо ва камчиликлар мавжудлигини кўрсатди.\nХусусан, қабристонларнинг 2.248 таси экологик, санитария, шаҳарсозлик меъёрлари ва қоидаларига жавоб бермайди.\nМасалан, аксарият қабристонлар ҳудудида қуруқ ўт, барг, шох-шаббалар ёқиш, қишлоқ хўжалиги экинларини экиш ва ўстириш, уй ҳайвонларини боқиш ва бошқа шу каби санитария қоидаларига зид ҳолатлар мавжудлигини кўришимиз мумкин. Қабристонлар учун ажратилган ер участкаси майдони амалдаги меъёрларга жавоб бермайди, уларда ҳожатхоналар ва чиқиндилар учун махсус қутилар ташкил этилмаган.\nРеспублика бўйича жами 1.588 та қабристонларнинг кадастр ҳужжатлари мавжуд эмас. Натижада, қабристонларнинг санитария муҳофаза зоналарида ноқонуний равишда турар ва нотурар жой объектлари қурилган.\nКўплаб қабристонлар муҳандислик-коммуникация (электр, йўл ва бошқалар) тармоқларига уланмаган. Масалан, Самарқанддаги 1.307 та ҳамда Қорақалпоғистондаги 233 та қабристонлар электр билан таъминланмаган.\nШунингдек, жами 3.840 та қабристонларда йўл ва тротуарлар асфальт-бетон билан қопланмаган (тупроқ йўллардан иборат) бўлиб, мазкур ҳолат ёғингарчилик пайтида аҳолига ноқулайликлар туғдирмоқда.\nҚонун ҳужжатларида белгилаб қўйилганлигига қарамасдан 2.655 та қабристонларда маъмурий бинолар мавжуд эмас. Бунинг натижасида, қабристон ходимларининг хизмат вазифаларини бажаришларига салбий таъсир кўрсатмоқда.\nЖами қабристонларнинг 1.807 тасида хайр-эҳсонларни йиғиш, ҳисобга олиш ва улардан мақсадли фойдаланиш тартибларига риоя қилинмаган.\nҚорақалпоғистон Республикаси Нукус шаҳри, Хўжайли, Шўманой, Қораўзак туманлари, Тошкент вилояти Чирчиқ, Олмалиқ шаҳарлари, Янгийўл туманида Ободонлаштириш бошқармалари томонидан хайр-эҳсонларнинг келиб тушиши ва улардан мақсадли фойдаланилиши тўғрисида тегишли молия органларига ҳисоботлар тақдим этилмаган.\nЮқорида қайд этилган муаммолар эҳсон қутиларига тегишли пул маблағлари келиб тушмаслиги ҳамда келиб тушаётган маблағларнинг ҳисоби юритилмаслиги каби салбий ҳолатларни келтириб чиқармоқда.\nҚабристонларда хайр-эҳсонларни амалга ошириш билан боғлиқ ташкилий масалаларни ҳал этиш бўйича комиссиялар фаолияти талаб даражасида эмас. Хусусан, Қорақалпоғистон Республикаси Тахтакўпир, Тўрткўл туманлари, Сурхондарё вилояти Термиз шаҳар, Термиз, Музработ, Шеробод туманлари, Тошкент вилояти Чирчиқ ва Олмалиқ шаҳарларида комиссиялар ташкил этилмаган.\nҚайд этиш жоизки, республика бўйича 4.912 та қабристонларга уларни сақлаш ва ободонлаштириш ишлари учун маҳаллий бюджет ҳисобидан зарур маблағлар ажратилмай келинмоқда.\nБунинг оқибатида, мазкур қабристонлар (Тошкент шаҳридан ташқари) экологик, санитария, шаҳарсозлик меъёрлари ва қоидаларига мувофиқ жиҳозланмаган ҳамда қаровсиз ҳолга келиб қолган.\nБундан ташқари, қабристонларни сақлаш, улардан фойдаланиш ва маросим хизматларини кўрсатиш бўйича қоровул, дафн маросими хизматлари ишчиси, тозаловчи ва назоратчи каби ходимларга эхтиёж мавжуд.\nЮқорида қайд этилган тизимли камчилик ва муаммоларни бартараф этиш мақсадида ҳудудий адлия органлари томонидан маҳаллий давлат ҳокимияти органлари ва ободонлаштириш бошқармаларига қонунбузилиши ҳолатларига йўл қўйилмаслиги тўғрисида 120 та тақдимнома, 24 та огоҳнома, шунингдек қонунбузарликка йўл қўйган мансабдор шахсларнинг жавобгарлик масаласини кўриб чиқиш тўғрисида 299 та маъмурий таклифлар киритилди.\nШу билан бирга, Адлия вазирлиги томонидан қабристонларни ободонлаштириш ва сақлаш ишларини янада такомиллаштириш, қабристонларда хизмат кўрсатиш сифатини оширишга қаратилган қуйидаги таклифлар ишлаб чиқилди:\n– қабристонларнинг кадастр ҳужжатларини расмийлаштирилишни таъминлаш бўйича чоралар кўриш;\n– қабристонлар ҳудудида санитария-ҳимоялаш зоналарини ташкил этиш;\n– қабристонларни сақлаш ва ободонлаштириш ишларига давлат-хусусий шериклик механизмларини (аутсорсинг) жорий қилиш;\n– Тошкент шаҳридаги қабристонларга қўшимча ер участкаларини ажратишни таъминлаш чораларини кўриш;\n– барча қабристонларга маҳаллий бюджет маблағлари ажратилишини таъминлаш.\nАдлия вазирлиги Қабристон


G7 мамлакатлари Aфғонистон бўйича махсус баёнот беришади BRUSSELS. Kazinform - Бугун тушдан кейин (Европа вақти билан) «Катта еттилик» давлатлари раҳбарларининг Aфғонистондаги вазиятга бағишланган саммити бўлиб ўтади, деб хабар беради Kazinform махсус мухбири.\nШвейцария Ўзбекистонга 1,1 миллиондан ортиқ тиббий ниқоблар тақдим этди TASHKENT. Kazinform – Швейцария Ўзбекстонга беғараз ёрдам сифатида тақдим этган тиббий ниқоблар бугун Тошкент аэропортида ҳукумат вакиллари томонидан қабул қилиб олинди6 деб хабар беради Kazinform Санитария-эпидемиолиг осойишталик ва жамоат саломатлиги хизмати Telegram-каналига таяниб.\nG-Global келгуси йили Aфрикада глобал лойиҳаларни амалга оширади NUR-SULTAN. Kazinform - G-Global келгуси йили Aфрикада глобал лойиҳаларни амалга оширади. Бу ҳақда Тембикеле Мандела жамғармаси бош директори Нельсон Манделанинг невараси Ндилека Мандела Марказий коммуникациялар хизматида бўлиб ўтган брифингда маълум қилди, деб хабар беради Kazinform мухбири.\nҚозоғистон 13 мамлакатда конфессиялараро мулоқот бўйича тадбирлар ўтказади NUR-SULTAN. Kazinform - Нурсултон Назарбоев конфессиялараро ва цивилизациялараро мулоқотни ривожлантириш маркази «Тинчлик ва муроса учун конфессиялараро мулоқот» мавзусида давра суҳбатларини бошлайди, деб хабар беради Kazinform мухбири.\nЯпонияда XVI Паралимпия ўйинларининг очилиш маросими бошланди TOKYO. Kazinform - Япониянинг Токио шаҳрида XVI Паралимпия ўйинларининг очилиш маросими бошланди, деб хабар беради Kazinform мухбири.\nAфғонистондан Алматига келганлар орасида COVID-19 аниқланмади ALMATY. Kazinform - Aфғонистондан Алматига келган БМТ миссиясининг барча ходимларида ПЗР-тестининг мусбат натижаси бўлмаган, деб хабар беради Kazinform мухбири.\nҚР Бош вазири Аҳолини рўйхатга олиш миллий тадбирини ташкил этиш бўйича кўрсатмалар берди NUR-SULTAN. Kazinform - Қозоғистон Бош вазири Aсқар Мамин Ҳукумат йиғилишида Аҳолини рўйхатга олиш миллий тадбирига тайёргарлик кўришда сусткашликка йўл бераётган ҳудудларни маълум қилди, деб хабар беради Kazinform мухбири.\nЎзбекистон Россияда қолиб кетган фуқароларини олиб келишга поезд жўнатади TASHKENT Kazinform -«O‘ztemiryo‘lyo‘lovchi» акциядорлик жамиятидан маълум қилишларича, пандемия даврида Россияда қолиб кетган фуқароларни мамлакатга олиб келиш учун «Ўзбекистон темир йўллари» акциядорлик жамияти «Волжский-Тошкент» йўналишида 483-сонли йўловчи поездининг махсус рейсини йўлга қўяди, деб хабар беради Kazinform UzAга таяниб\nОАВ: «Толибон» Aфғонистонни бошқариш учун 12 кишидан иборат кенгаш тузади NUR-SULTAN. Kazinform- «Толибон» радикал ҳаракати раҳбарияти Aфғонистонни бошқариш учун кенгаш тузмоқчи, унинг таркибига 12 киши, жумладан, собиқ ҳукуматнинг бир неча аъзолари киради. Бу ҳақда душанба куни Foreign Policy журнали ҳаракат раҳбарларига яқин манбаларга таяниб маълум қилди, деб хабар беради Kazinform TASSга асосланиб.\nҚР Соғлиқни сақлаш вазири кузги эпидемиологик вазият ҳақида янги прогнозни маълум қилди NUR-SULTAN. Kazinform - Қозоғистон Соғлиқни сақлаш вазири Aлексей Цой ҳукумат йиғилишида кузги эпидемиологик вазиятнинг учта сценарий бўйича эҳтимолий прогнозини маълум қилди, деб хабар беради Kazinform мухбири.\nҚозоғистонда 6,4 млн киши коронавирусга қарши эмлашнинг I-чи компонентини олди NUR-SULTAN. Kazinform – 24 август ҳолатига кўра, Қозоғистонда коронавирусга қарши эмлаш ҳақида маълумот эълон қилинди, дея хабар беради Kazinform ҚР Соғлиқни сақлаш вазирлигига таяниб.\nAҚШда илк марта аёл самолёт ташувчи атом кемасини бошқарди NUR-SULTAN. Kazinform - AҚШ Ҳарбий -денгиз кучлари тарихида илк марта самолёт ташувччи атом кемасини бошқариш аёл кишига топширилди, деб хабар беради Kazinform dw.cоmга таяниб.\nЕнгилмаган оғир вазн тоифасидаги қозоғистонлик боксчи 16 жангда 15 та нокаут билан жаҳон рейтингида кўтарилди NUR-SULTAN. Kazinform - Қозоғистонлик касбий боксчи Жан Кособуцкий (16-0, 15 КО) америкалик Жоуи Давйко (21-9-4, 12 КО) устидан ғалаба қозонганидан сўнг BoxRec.cоm нуфузли сайти рейтингида ўз позициясини яхшилади. Бу ҳақда Kazinform Sports.kz га асосланиб хабар беради.\nҚР Бош вазири: Ҳудудларда дам олиш кунлари чекловларни юмшатиш масаласини кўриб чиқишни топширди NUR-SULTAN. Kazinform – ҚР Бош вазири Aсқар Мамин коронавирус инфекциясининг олдини олиш бўйича идоралараро комиссияга ҳудудларда Ashyq тизимида иштирок этувчи тадбиркорлик субъектлари учун ҳафта охири чекловларни юмшатиш масаласини кўриб чиқишни топширди, деб хабар беради Kazinform мухбири.\nКоронавирус: Қозоғистонда Туркистондан бошқа барча ҳудудлар «қизил» зонада NUR-SULTAN. Kazinform – 2021 йил 24 август ҳолатига кўра, Қозоғистон ҳудудларидаги эпидемиологик вазиятни баҳолаш матрицаси эълон қилинди, деб хабар беради Kazinform.\nВенгрия чегарасида хавфсизлик чоралари кучайтирилди NUR-SULTAN. Kazinform- Венгрия чегарасини кесиб ўтмоқчи бўлган ноқонуний мигрантлар сони сўнгги пайтларда кескин ошди, дея хабар беради Kazinform Euronewsга таяниб.\nҚозоғистонда 38 одам COVID-19га ўхшаш пневмонияга чалинди NUR-SULTAN. Kazinform – Коронавирус инфекцияси белгилари бўлган пневмония ҳақида сўнгги маълумотлар эълон қилинди, деб хабар беради Kazinform coronavirus2020.kzга асосланиб.\nҚозоғистонликлар иштирокидаги Халқаро Армия ўйинларининг дастлабки натижалари маълум бўлди NUR-SULTAN. Kazinform - Халқаро Армия ўйинлари доирасидаги «Эльбрус доираси» мусобақасида биринчи босқичнинг иккита махсус вазифаси натижалари бўйича Қозоғистон терма жамоаси иккинчи ўринни эгаллади. Россия жамоаси пешқадамлик қилмоқда, деб хабар беради Kazinform Қозоғистон Мудофаа вазирлиги матбуот хизматига таяниб.\nҚозоғистонда 7,1 минг бемор коронавирусдан даволаниб чиқди NUR-SULTAN. Kazinform – Қозоғистонда охирги бир кунда 7184 киши коронавирус инфекциясидан даволаниб чиқди, деб хабар беради Kazinform coronavirus2020.kzга асосланиб.\nПаралимпиаданинг очилиш маросимида Aфғонистон байроғи кўтарилади TOKYO. Kyodo -Kazinform - Aфғонистон спортчилари шарафига Токиода бўлиб ўтадиган Паралимпиаданинг очилиш маросимида Aфғонистон байроғи кўтарилади. Бу ҳақда душанба куни Япония пойтахтида Халқаро паралимпия қўмитаси (ХПҚ) раҳбари Эндрю Парсонс маълум қилди, дея хабар беради Kazinform Kyodo агентлигига таяниб.\nФранцияда самолёт ҳалокатга учради NUR-SULTAN. Kazinform - Франция шимолидаги Бонду аеродроми яқинида самолёт қулаб тушди, камида икки киши ҳалок бўлди. Бу ҳақда Kazinform BFMTV телеканалига асосланиб хабар бермоқда.\nОтишмадан кейин Кобул аэропортида ёнғин содир бўлди KABUL. Kazinform - Aфғонистон пойтахти Кобулдаги халқаро аэропортда душанба куни содир бўлган отишмадан сўнг ёнғин содир бўлди. Бу ҳақда Asharq Al-Awsat газетаси хабар берди, деб хабар беради Kazinform.\nҚозоғистонда кеча 5631 кишида коронавирус аниқланди NUR-SULTAN. Kazinform – Қозоғистонда ПЗР томонидан 5631 кишига коронавирус ташхиси қўйилди, деб хабар беради Kazinform coronavirus2020.kzга асосланиб.\nҚР Президентининг ўтган ҳафтадаги фаолиятига видеошарҳ NUR-SULTAN. Kazinform – Қозоғистон Президенти Қасим-Жомарт Тоқаевнинг 2021 йил 16-22 август оралиғидаги фаолиятига видеошарҳ тайёрланди. Бу ҳақда Kazinform ҚР Президенти Телерадиокомплексининг Telegram-каналига таяниб хабар беради.


“Титаник” ҳалокати билан боғлиқ янги тахмин маълум қилинди\n18:23 / 02.01.2017\nБританиялик журналист Шенан Молони 30 йил давомида “Титаник” тарихини ўрганди ва лайнернинг ҳалокати билан боғлиқ ўз тахминини билдирди. 1500 дан ортиқ инсон ҳалок бўлган ҳодиса ёнилғи сақланадиган жойда ўт чиқиши сабаб содир бўлган бўлиши мумкин. Молонининг фикрича, бир неча ҳафта давом этган ёнғин натижасида кема қопламаси қизиб кетган – айнан шунинг учун айсберг билан тўқнашув фожиали якунланган. Шенан Молонининг тадқиқотига бағишланган фильм Британия телевидениеси томонидан янги йил кечаси эфирга узатилди. “Титаник”нинг ҳалокати борасидаги янги тахмин ҳақида The Independent сўз юритди.\n“Титаник” – ўз давридаги энг йирик океан лайнери бўлиб, 1912 йилнинг 15 апрель куни ўзининг илк рейси чоғида чўкиб кетган. Кема Атлантика уммонида айсберг билан тўқнашган. Ҳалокат оқибатида 1500 дан ортиқ инсон қурбон бўлди. Расмий маълумотларга кўра, фожиа “кема хавфли, музлаб қолган сувларда катта тезликда ҳаракатлангани, ва жамоа айсберг билан тўқнашувнинг олдини ола билмагани» туфайли юз берган.\nБританиялик журналист Шенан Молонининг тахминича, “Титаник”нинг ҳалокатига аслида ёнилғи сақланадиган жойдаги ёнғин сабаб бўлган. Молонининг фикрича, олов лайнерда унинг Саутҳемптондан чиқишидан аввал пайдо бўлган ҳамда уни бир неча ҳафта давомида ўчира олишмаган. Бу вақт давомида кема қопламаси қизиб кетган, шунинг учун айсберг билан тўқнашув жиддий оқибатларга олиб келган.\nThe Independent’нинг ёзишича, Шенан Молони ҳалокат тафсилотларини ўрганиш жараёнида лайнернинг рейсга чиқишидан аввалги суратларини ўрганиб чиққан. Айсберг билан тўқнашув оқибатида зарар кўрган қопламанинг ички тарафида қурум излари топилди. Мутахассислар ҳам излар “Титаник” ёнилғи бакларидан биридан ёнғин сабаб пайдо бўлганини тасдиқлашган.\nМаълум бўлишича, ёнғин “Титаник” Саутҳемптонга келишидан аввал бошланган. Журналист кема эгалари бу ҳолатдан хабардор бўлгани ва уни йўловчилардан беркитишга уринишганини аниқлади: бунинг учун уни Саутҳемптондаги қирғоққа бошқа ёнбоши билан олиб келишган. Зобитларга эса йўловчиларга ёнғин ҳақида гапирмаслик ҳақида буйруқ берилган.\nЙўл давомида 12 кишидан иборат жамоа оловни ўчириш билан банд бўлишган, бироқ бунинг уддасидан чиқа олишмаган. Шенан Молонининг аниқлаштиришича, кеманинг бу жойдаги қопламаси Цельсий бўйича 1000 даража иссиққа қадар қизиб кетган. “Титаник” йўлга чиққанининг бешинчи кунида айсберг билан тўқнашиб кетгач, қоплама бардош бера олмаган ва бортда йирик тешик пайдо бўлган.\nЖурналистнинг фикрича, “Титаник” ҳалокатига фақатгина айсберг сабабчи эмас: лайнер билан боғлиқ фожиага бир қатор омиллар, жумладан ёнғин ва кема эгаларининг бефарқлиги олиб келган.\nТитаник Титаник ҳалокати


БухДУнинг «духи». 40 кун «чилла сақлаган»...\n28.01.2019 21:28 0 492\nТақдир – турмуш қурганимиз боис рафиқамнинг таҳсилини Жиззах педагогика институтидан Бухоро давлат унверситетига (БухДУ) кўчиришга тўғри келди. Кимга қандай бўлган билмадим-у, ўқишни кўчиришдаги сансалорлик тинка-мадоримизни қуритган. БухДУнинг ўқиш кўчирилганини тасдиқловчи хатини нақд 40 кун кутдик-ей... Ваҳоланки, бугунги замонда битта хатни юбориш учун 40 сония ҳам вақтингиз кетмайди. 40 кун «чилла сақлаган» хат, ниҳоят, Жиззахга етиб боргач, аёлим БухДУда ўқишини давом эттира бошлади.\n...Етар-етмовчилик кимнинг уйида йўқ. Харажатлар даромаддан икки ҳисса кўп бўлиб турганда, бир сўм ҳам пул экан-да. Айниқса, бизга ўхшаган ёш оила учун! Сессияни «ёпишда»ги «узат-узат»лар, бу жараёндаги баҳолар «нархи» хусусида гапирмоққа сабаблар етарли, бироқ исботлашнинг иложи йўқ даражада. Бунда «олувчи» ҳеч нарсани тан олмайди, «берувчи» икки эндик ариза ёзишга журъат қилмайди. Шу боис, томонларга инсоф тилашдан бошқа илож йўқдек. Аммо БухДУнинг «ички тартиби»га оид яна бир ақлга сиғмас ҳолат ҳақида гапирмасак бўлмайди.\nЮқорида айтдим: ёш оиламиз. Хурсандмизки, аёлим «юкли» бўлган. Бундай ҳолатдаги ёш, бўлажак онанинг аҳволи маълум: соғ кунидан мазаси қочган куни кўпроқ. Шу сабаб рафиқам бир неча кун дарсга боролмай қолгани бор гап. Унинг дарс қолдирган кунлари учун берилган «больничний»ларни олиб, кафедрага бордим...\nталаба БухДУ сансалорлик\nТаълим 27/11, 09:30


Болаликдан деҳқончиликка меҳр қўйган Лолахон опа ҳали мактаб ўқувчиси бўлса-да, ота-онаси билан далага чиқар, ерни экишга тайёрлашдан то ҳосил йиғиб олингунга қадар даладан бери келмасди.\nУ бутун фаолияти давомида мамлакатимиз деҳқончилиги ривожига самарали ҳисса қўшиб, фермерликда ҳавас қилса арзийдиган натижаларга эришди. Бугун унинг эришган ютуқлари ҳар қандай инсоннинг ҳавасини келтиради. Айниқса, у раҳбарлик қилиб келаётган Олтиариқ туманидаги “Нурли обод” фермер хўжалигида ташкил этилган “Ёш фермер қизлар мактаби” фермерликнинг сир-асрорларини ўрганиш ниятида юрган қизларимиз учун муносиб туҳфа бўлди.\nОлий Мажлис Қонунчилик палатасидаги ЎзЛиДеП фракцияси аъзолари О.Отахонова ва Б.Мирзамовалар мазкур фермер хўжалигида бўлиб, мактаб фаолияти билан яқиндан танишди. Тингловчилар ва ишчи-ходимлар билан суҳбатлашиб, уларга қишлоқ хўжалиги соҳасида амалга оширилаётган ишлар, фермер ва деҳқон хўжаликлари учун яратилаётган шароитлар ҳақида маълумотлар берди. Лолахон Муротованинг фермерлик фаолияти давомида эришган ютуқлари тилга олинди.\n– Лолахон опани кўп йиллардан буён яхши биламан. У киши бизнинг фермер хўжалигимизда ҳам бир неча маротаба бориб, ерларнинг мелиоратив ҳолатини яхшилаш, ҳосилдорликни ошириш бўйича ўз тавсияларини, маслаҳатларини берган, – дейди Олий Мажлис Қонунчилик палатаси депутати О.Отахонова. –Улар ҳамиша ер билан тиллашиб, диллашиб фермерлик соҳасида ўзига хос тажриба ва маҳорат мактаби яратди. Муболағасиз айтиш мумкинки, улар деҳқончилик илми профессори, академигидир. Шу сабабли Лола опадан маслаҳат ва йўл-йўриқлар олиш муҳим аҳамиятга эга. Бу ерда ташкил этилган ёш фермерлар мактаби тажрибаси эса минг-минглаб қизларимиз учун чинакам ибрат намунаси бўлади, деб ишонаман.\nУчрашувда сўз олган парламент қуйи палатаси депутати Б.Мирзамова Лола Муротовани устоз деб билишини айтиб, дашт жойларда ўз меҳнати, матонати ва тиришқоқлиги билан чўлни бўстонга айлантирган бу фидойи инсондан деҳқончилик синоатларини, агротехник тадбирларни қандай амалга оширишни ўрганиш кераклигини билдирди. Бу инсон нафақат ўзига, балки ёш фермерларга ҳам устоз бўлишини таъкидлади.\nУчрашув якунида халқ вакиллари Лола Муротованинг келгуси ишларига омад тилаб, фермер хўжалиги ишчи-ходимларига эсдалик совғалари улашди.